**VLADA REPUBLIKE HRVATSKE**

**IZVJEŠĆE O SASTANCIMA EUROPSKOG VIJEĆA U 2021. GODINI**

Temeljem Zakona o suradnji Hrvatskog sabora i Vlade Republike Hrvatske u europskim poslovima (Narodne Novine, broj 81/2013), predsjednik Vlade podnosi pisano Izvješće o sastancima Europskog vijeća.

**Sadržaj:**

[VIDEO-SASTANAK EUROPSKOG VIJEĆA – 25 i 26. VELJAČE 2021. 1](#_Toc92959724)

[VIDEO-SASTANAK EUROPSKOG VIJEĆA – 25. i 26. OŽUJKA 2021. 4](#_Toc92959725)

[NEFORMALNI SASTANAK ČELNIKA DRŽAVA ILI VLADA EU O SOCIJALNIM PITANJIMA - 8. SVIBNJA 2021. 7](#_Toc92959726)

[IZVANREDNI SASTANAK EUROPSKOG VIJEĆA – 24 i 25. SVIBNJA 2021. 10](#_Toc92959727)

[SASTANAK EUROPSKOG VIJEĆA – 24. i 25. LIPNJA 2021. 14](#_Toc92959728)

[SASTANAK NA VRHU EU-A I ZAPADNOG BALKANA – 5. i 6. LISTOPADA 2021. 19](#_Toc92959729)

[SASTANAK EUROPSKOG VIJEĆA – 21. i 22. LISTOPADA 2021. 22](#_Toc92959730)

[SASTANAK EUROPSKOG VIJEĆA – 16. PROSINCA 2021. 29](#_Toc92959731)

**PRILOG** – Izjave i zaključci sastanaka Europskog vijeća

Zagreb, 13. siječnja 2022.

# VIDEO-SASTANAK EUROPSKOG VIJEĆA – 25 i 26. VELJAČE 2021.

Prije početka sastanka čelnicima se obratio predsjednik Europskog parlamenta (EP) David Sassoli, koji je osudio tragičan napad u Demokratskoj Republici Kongo na izaslanstvo Svjetskog programa hrane i izrazio sućut Italiji zbog pogibije talijanskog veleposlanika.

**COVID-19 i zdravstvo**

U raspravi o **pandemiji** bolesti COVID-19, čelnici su se osvrnuli na do sada učinjeno, pri čemu je iskazana jasna i snažna potpora zajedničkom i koordiniranom djelovanju. Glede cjepiva, predsjednica Europske komisije (EK) Ursula von der Leyen je izvijestila o brojčanim pokazateljima u pogledu proizvodnje, odobrenja, nabave i distribucije cjepiva. Pojasnila je situaciju u UK, SAD-u i Izraelu, uz usporedni prikaz stanja u EU-u. UK je u postupku odobrenja cjepiva bila brža, jer je vlada UK na sebe preuzela pravnu odgovornost od proizvođača, dok je kod odobrenja cjepiva za EU ova odgovornost ostala na proizvođačima. Izrael je poseban slučaj, jer je tamo vlada izravno dala pomoć proizvođačima cjepiva.

Brojni čelnici su naglasili potrebu ubrzanja procesa odobrenja cjepiva te s tim u vezi potrebu za bržom proizvodnjom i isporukom ugovorenih doza cjepiva. Inzistirali su na većoj predvidljivosti isporuka, te su naglasili kako je potrebno od proizvođača zahtijevati da se pridržavaju svojih ugovornih obveza. Naglasak je bio i na mehanizmu transparentnosti, odnosno režimu izvoza cjepiva.

Izazov novih varijanti virusa stvara veliku zabrinutost među državama članicama te je istaknut značaj povećanja kapaciteta sekvenciranja genoma virusa. Predsjednica EK izvijestila je kako posebno uspostavljeni Task Force, predvođen povjerenikom za unutarnje tržište Thierryjem Bretonom, radi na povećanju kapaciteta proizvodnje cjepiva. Pojasnila je i planove vezano za razvoj cjepiva prilagođenih za korištenje protiv novih varijanti virusa.

**Ograničenja na unutarnjim granicama** EU-a i njihov utjecaj na funkcioniranje jedinstvenog tržišta izazvalo je najviše pažnje u raspravi, jer je izazovnim ocijenjeno postizanje ravnoteže između opreza i ograničenja zbog brzog širenja novih varijanti virusa i prekograničnog kretanja u slobodnom protoku roba i usluga. Neki od čelnika upozorili su na probleme s kojima se suočavaju vozači kamiona te radnici koji svakodnevno prelaze granicu. Više je čelnika istaknulo nužnost poštovanja „zelenih koridora“ i njihova očuvanja, kao i potrebu proporcionalnog odgovora na epidemiološku situaciju.

Oko **digitalnih potvrda**, predsjednica EK izvijestila je kako EK radi na razvoju *gateway* rješenja koje bi omogućilo razmjenu podataka između država članica koristeći digitalno rješenje kompatibilno sa sustavima u EU-27. Takvo bi tehničko rješenje bilo politički neutralno te bi potvrđivalo da li je osoba cijepljena, je li obavila testiranje ili je bolest preboljela.

U kontekstu **globalne solidarnosti**, potvrđena je predanost dijeljenju cjepiva s trećim zemljama kojima je pomoć potrebna, ali i dilema s obzirom na poteškoće u osiguravanju cjepiva za građane EU-a.

**Predsjednik Vlade Andrej Plenković** je kazao kako je Hrvatska u borbi protiv pandemije uspjela sačuvati radna mjesta i osigurati podršku privatnom sektoru. Podsjetio je na godišnjicu prvog slučaja u RH. Iskazao je zabrinutost radi sporosti u isporuci cjepiva, što kreira negativnu atmosferu među građanima. Podržao je napore EK kako bi osigurala da farmaceutske kompanije poštuju svoje obaveze. Pozitivno se osvrnuo na digitalne potvrde jer mogu biti podrška turizmu i ekonomskom rastu. Istaknuo je važnost brzog oporavka i instrumenta *EU sljedeće generacije*. Složio se da je potrebno povećati kapacitete proizvodnje. Podržao je da svaki višak cjepiva ide trećim državama, jer je pandemija globalni problem.

**Sigurnost i obrana**

Predsjednik Europskog vijeća (EV) Charles Michel je istaknuo kako je želja EU-a povećati svoju sposobnost i kapacitete za strateško autonomno djelovanje. Pritom je važna bliska suradnja s ključnim partnerima, naročito s NATO-om. Mnogi vide novu američku administraciju kao priliku za obnovu transatlantskih odnosa, što treba iskoristiti. Istovremeno, preuzimanje značajnije uloge od strane EU-a znači i preuzimanje veće odgovornosti. Mnogi su čelnici komentirali da ostvarivanje ovih ambicija nije nekompatibilno suradnji EU-a s NATO-om, već su jači napori u razvoju sposobnosti EU-a ujedno i od koristi za NATO.

Niz se čelnika referirao i na rad na Strateškom kompasu i definiranje zajedničkih ciljeva EU-a. Istovremeno se radi na unaprjeđenju investicija u području obrane, gdje su se čelnici osvrnuli na Europski obrambeni fond. Mnogi su istaknuli i važnost osnaživanja tehnološke i industrijske osnove te istaknuli opasnosti koje predstavljaju kibernetički i hibridni napadi koji su sve učestaliji te predstavljaju novu prijetnju sigurnosti EU-a.

Čelnicima se obratio **glavni tajnik NATO-a Stoltenberg**. U kontekstu pandemije podsjetio je kako vojska pruža značajnu operativnu potporu, primjerice prijevozom opreme i stavljanjem na raspolaganje vojnih bolnica. Glavni je zadatak NATO-a da zdravstvena kriza ne postane sigurnosni izazov. Referirao se na prijetnje koje dolaze iz nekih trećih država, disruptivne tehnologije i klimatske promjene, kao izazove kojima se nitko ne može sam oduprijeti. EU i NATO moraju djelovati zajedno, osnažiti svoje veze, uključujući suradnju sa SAD-om. Pozdravio je napore koje EU ulaže u obranu, što smatra da je dobro za europsku i transatlantsku obranu. Iznio je podatak da više od 90 % građana EU-a živi u državama članicama NATO-a.

Visoki predstavnik i potpredsjednik EK Josep Borrell je primijetio kako je ostvaren značajan napredak od kada je EV raspravljao o sigurnosti i obrani 2018. godine, kao što je prva analiza prijetnji, ujedno ističući da nije cilj EU-a zamijeniti NATO. Predsjednica EK se referirala na napore koje EK ulaže kako bi oslovila problem fragmentacije vojnih sposobnosti, što je jedna od slabosti EU-a. Osvrnula se i na razvoj sustava koji će omogućiti stvaranje zajedničkih vojnih sposobnosti. Spomenula je i PESCO, CARD i Europski obrambeni fond, te istaknula snažan efekt prelijevanja razvoja u ovom području na civilni sektor.

U razmjeni mišljenja s GT NATO-a spomenuto je i pitanje Turske, gdje je Stoltenberg istaknuo kako je NATO u ovom slučaju platforma koja može poslužiti za otvoren i iskren dijalog. Važno je redovno adresirati sve zabrinutosti i to činiti na ispravan način. Turska ostaje važan saveznik. Referirao se na napore koje ulaže NATO kako bi se smanjile napetosti. Vezano za veća izdvajanja za obranu, Stoltenberg je naglasio kako je u posljednjim godinama povećan doprinos SAD-a, koji je povećao i svoju prisutnost u Europi, unatoč retorici prethodne administracije. U razmjeni mišljenja mnogi su čelnici podržali Strateški kompas, te su govorili o preuzimanju veće odgovornosti od strane EU-a, kao i važnosti strateške autonomije.

**Predsjednik Vlade Andrej Plenković** pozdravio je ranu raspravu u ovoj fazi mandata institucija oko Strateškog kompasa, što je ocijenio važnim zbog globalnog upravljanja i razvoja kapaciteta. Istaknuo je kompatibilnost s NATO-om, prepoznajući iznesenu činjenicu o tome da 90% građana EU-a živi u NATO državama članicama. Kazao je da je važno jačanje strateške autonomije, posebno u obrani, ali i na području zdravlja i cjepiva, kao i jačanje kapaciteta misija i operacija EU-a koje djeluju u globalnim uvjetima. Istaknuo je da je potrebno raditi na jačanju otpornosti i kapaciteta EU-a. Informirao je o nabavci borbenih zrakoplova u RH, što je ulog u jačanje vlastitih, ali i zajedničkih kapaciteta. Važno je odrediti ambicije EU-a te zatim raditi na provedbi, pri čemu treba ostati usidren u zajedničkim sposobnostima s NATO-om i jačati transatlantski savez. Poručio je da smo kao EU važniji globalno samo ako smo zajedno jači.

**Južno susjedstvo**

Visoki predstavnik Borrell je govorio o dramatičnoj situaciji u zemljama tog područja. Referirao se na gospodarske izazove i utjecaj klimatskih promjena upozorivši kako svi oni imaju potencijalne učinke i na EU. Referirao se i na niz elemenata iz Zajedničke komunikacije EK i EEAS-a o Južnom susjedstvu. Nije bilo duže rasprave među čelnicima, samo su se neki od njih osvrnuli na Zajedničku komunikaciju („Obnovljeno partnerstvo s Južnim susjedstvom – nova agenda za Mediteran“) i pozvali na mobilizaciju slijedom iznesenih prijedloga. Niz je čelnika istaknuo poveznicu s migracijskom politikom i vraćanjima, pri čemu je predsjednica EK podsjetila na novi Pakt o migracijama i azilu.

# VIDEO-SASTANAK EUROPSKOG VIJEĆA – 25. i 26. OŽUJKA 2021.

Članovima EV se prije početka rasprave tradicionalno obratio predsjednik EP David Sassoli.

**COVID-19**

Rasprava čelnika se u najvećoj mjeri fokusirala na **pandemiju bolesti COVID-19**. Čelnici su razmijenili informacije o epidemiološkoj situaciji, koja se u to vrijeme pogoršavala kao posljedica širenja zaraznijih varijanti virusa. Izrazili su potrebu za povećanjem proizvodnje cjepiva, kao i većeg oslonca na proizvođače cjepiva. Referirali su se na globalnu solidarnost i potrebu jačanja globalnog odgovora kroz operacionalizaciju mehanizma za podjelu cjepiva.

Predsjednica EK je čelnicima predstavila podatke o isporučenim i iskorištenim dozama cjepiva, kao i plan isporuka za drugi kvartal ove godine. Istaknula je problem s nepoštovanjem ugovornih obveza AstraZenece. Oko pitanja mehanizma za odobrenje, odnosno transparentnosti izvoza cjepiva iz EU-a, predsjednica EK von der Leyen je rekla kako je on pokazao da je do sada iz EU-a izvezeno 77 milijuna doza cjepiva prema 33 različite treće zemlje, što potvrđuje otvorenost EU-a prema svijetu. Ova transparentnost ujedno je poziv drugim državama koje proizvode cjepivo da budu otvorene kao EU.

Nekoliko je čelnika u raspravi oslovilo pitanje mehanizma za odobrenje izvoza podržavši transparentnost u proizvodnom lancu i pozivajući na pažljivo postupanje, bez ugrožavanja globalnog lanca opskrbe. EK je izvijestila kako je u razgovorima s AstraZenecom obeshrabrila ovog proizvođača da cjepivo izvozi iz EU-a dok nije ispunio svoje obveze isporuke prema DČ EU-a. SAD za sada ne izvozi cjepivo, međutim, prepoznaje značaj otvorenih lanaca opskrbe.

Najosjetljivija je bila tema **raspodjele cjepiva među državama članicama**, kojoj je posvećeno najviše vremena u raspravi, posebice nakon što ranije nije bio postignut dogovor na Upravljačkom odboru o raspodjeli 10 milijuna doza BioNTech/Pfizer cjepiva, čija je isporuka prenesena iz trećeg i četvrtog kvartala na drugi, kako bi se dostigli ciljevi procjepljivanja *(posebice nakon ozbiljnog kašnjenja u dostavama AstraZeneca cjepiva).*

**Predsjednik Vlade Andrej Plenković** je tijekom rasprave u nekoliko navrata upozorio da pitanje pravedne raspodjele cjepiva među državama članicama nije tehničko, već izrazito političko pitanje te je naglasio važnost strateškog razgovora čelnika koji će uzeti u obzir zajedničke ciljeve EU-a (stjecanje kolektivnog imuniteta, osiguravanje gospodarskog oporavka). Založio se da čelnici u svojoj izjavi nakon ovog sastanka daju konkretne političke smjernice u vezi načela za razdiobu cjepiva, što bi COREPER-u, na čijem se daljnjem angažmanu inzistiralo tijekom rasprave, moglo olakšati daljnji rad i odlučivanje. Pritom Hrvatska ne dovodi u pitanje temeljno pro-rata načelo raspodjele cjepiva, već je fokusirana isključivo na raspodjelu 10 milijuna doza cjepiva Pfizer koja bi trebala dovesti do poboljšanja situacije u onim državama članicama u kojima dostava cjepiva ozbiljno kasni. Nakon intervencije i dugotrajne rasprave, u konačnici je dogovoreno da se pitanje uputi na rješavanje COREPER-u, gdje je kasnije postignut dogovor (*30 posto za države koje imaju manjak cjepiva, 70 posto po načelu pro rata među članicama, razmjerno broju stanovnika*), a Hrvatska je time osigurala dodatnih 747 tisuća doza cjepiva Pfizer/BioNTech do kraja lipnja.

U nastavku je spomenuto pitanje **digitalnih COVID potvrda** s naglaskom na potrebu žurnog postupanja unutar EU-a. Predsjednica EK je informirala o uspostavi tehničkih rješenja za izdavanje digitalnih COVID potvrda, kako bi sustavi bili spremni povezati se na EU *gateway* koji razvija EK.

**Vanjski odnosi**

Pored teme pandemije bolesti COVID-19, spomenuta je situacija u **Bjelarus**.

Tema **Rusije** bila je kratko oslovljena, pri čemu je predsjednik EV Michel samo izvijestio čelnike o sadržaju telefonskog razgovora s ruskim predsjednikom Vladimirom Putinom. Dogovoreno je da će se strateška rasprava o Rusiji održati na nekom od sljedećih sastanaka EV-a.

EV je održao raspravu o stanju u **istočnom Sredozemlju** i o odnosima između EU-a i **Turske** te otvorenim pitanjima koje ta država ima u odnosima s nekim državama članicama (nezakonito bušenje, kršenje UN rezolucija, migracije, incidenti u području Sjevernog Cipra). EV je u zaključcima podsjetio da su u strateškom interesu EU-a stabilno i sigurno okružje u istočnom Sredozemlju te razvoj uzajamno korisnog odnosa s Turskom koji se temelji na suradnji. Pozvao je Tursku da se suzdrži od novih provokacija ili jednostranih djelovanja kojima se krši međunarodno pravo. EV cijeni činjenicu da je Turska prihvatila oko četiri milijuna sirijskih izbjeglica i suglasan je s tim da EU nastavi pružati pomoć izbjeglicama i zajednicama domaćinima.

**Jedinstveno tržište, industrijska politika, digitalne tehnologije i gospodarstvo**

Rasprava o **jedinstvenom tržištu i digitalnoj tehnologiji** bila je iznimno kratka. Nekoliko je država članica skrenulo pažnju na pitanje strateške autonomije.

EV je u zaključcima naglasio važnost snažnog, otpornog i potpuno funkcionalnog jedinstvenog tržišta te stroge provedbe i izvršenja pravila jedinstvenog tržišta. Naglašena je važnost digitalne transformacije za europski oporavak, blagostanje, sigurnost i konkurentnost te za dobrobit društava država članica. EV je u tom kontekstu podsjetio na svoje zaključke iz listopada i prosinca 2020. Komunikacija EK „Digitalni kompas 2030.: europski pristup za digitalno desetljeće” važan je korak u planiranju digitalnog razvoja Europe. S obzirom na predstojeći socijalni summit u Portu, EV je u zaključcima naglasio da u naporima za postizanje uspješne digitalne tranzicije nitko ne smije biti zapostavljen. To iziskuje potrebne alate i infrastrukturu, kao i razvoj vještina, usavršavanje i prekvalifikaciju, uz istodobno osiguravanje pravednih radnih uvjeta i visokih standarda u digitalnom gospodarstvu.

EV je podupro prioritetna područja politika iz Godišnje strategije održivog rasta i pozvao države članice da ih uzmu u obzir u svojim nacionalnim planovima za oporavak i otpornost.

**Sastanak na vrhu država europodručja**

U nastavku je putem videokonferencije održan i sastanak na vrhu država europodručja u proširenom formatu. Predsjednica Europske središnje banke (ESB) Christine Lagarde dala je pregled ekonomske situacije u EU-u, te prezentaciju vezano za međunarodnu ulogu eura istaknuvši da je ova uloga donekle oslabila kao posljedica financijske krize te da euro trenutno predstavlja 19% međunarodnih transakcija. Pojasnila je razlike između tržišta duga koja su unutar EU-a još uvijek fragmentirana i istaknula važnost instrumenta *EU sljedeće generacije*. Tržišta kapitala nisu duboka i likvidna kao tržište u SAD-u, što povećava značaj Ekonomske i monetarne unije. Ustvrdila je kako zeleno financiranje može predstavljati prednost za EU i za jačanje eura, jer bi euro mogao postati standard za globalna tržišta. U području digitalnog, naglasila je potrebu za unaprjeđenjem prekograničnih plaćanja, koja trebaju biti jeftinija i sigurnija. Predsjednik Euroskupine govorio je o važnosti oporavka i izgradnje otpornosti te o ulozi eura.

**Obraćanje predsjednika SAD-a**

Na kraju, čelnicima se video-vezom obratio **predsjednik SAD-a Joe Biden**. Glavne poruke koje je prenio odnosile su se na pandemiju bolesti COVID-19, gdje je Biden pozvao na zajednički rad na izgradnji bolje pripravnosti u kontekstu globalne zdravstvene sigurnosti. SAD želi ponovno biti lider u području klime i voditi svojim primjerom. Biden je potvrdio nepovratnu predanost poštovanju Pariškog sporazuma i najavio je postavljanje ambicioznih standarda do 2030. Pozvao je na zajednički rad na pripremi za COP 26 u Glasgowu. U odnosu na globalnu ekonomiju, istaknuo je kako SAD i EU trebaju unaprijediti svoju konkurentnost, a kao konstruktivno djelovanje istaknuo je postizanje dogovora o ukidanju carina na uvoz iz EU-a u SAD. Izrazio je predanost radu na globalnom, robusnom poreznom režimu u digitalnom području. Pozvao je na postavljanje pravila i standarda u odnosu na tehnologije u nastanku u digitalnom svijetu. Budući da svijet klizi prema opasnosti totalitarizma, što je jedan od ključnih izazova našeg vremena, založio se da EU i SAD rade zajedno u globalnim okvirima.

# NEFORMALNI SASTANAK ČELNIKA DRŽAVA ILI VLADA EU O SOCIJALNIM PITANJIMA - 8. SVIBNJA 2021.

Neformalni sastanak u Portu (*Porto Social Summit*) održan je u sklopu predsjedanja Portugala Vijećem EU. Čelnici i čelnice EU-a, europske institucije, socijalni partneri i predstavnici civilnog društva sastali su se kako bi ojačali svoju predanost provedbi europskog stupa socijalnih prava.

Sastanak je uključivao i konferenciju s dionicima na visokoj razini 7. svibnja, na kojoj su raspravljali o tome kako utvrditi program europske socijalne politike za sljedeće desetljeće i osigurati da se EU i njezine države članice suoče s postojećim i budućim izazovima, a da pritom nitko ne bude zapostavljen.

Rasprava je bila usmjerena na tri glavna područja: rad i zapošljavanje, vještine i inovacije te država blagostanja i socijalna zaštita. Na kraju konferencije, institucije EU-a, europski socijalni partneri i predstavnici civilnog društva supotpisali su socijalnu obvezu iz Porta (*Porto social commitment*).

**Predsjednik Vlade Andrej Plenković** sudjelovao je na panelu „Zapošljavanje i radna mjesta“, tijekom kojeg je naglasio utjecaj pandemije bolesti COVID-19 na EU, njezino stanovništvo, društvo i gospodarstvo. Podsjetio je da će oporavak EU-a kao cjeline biti moguć tek kada ga postignu sve države članice. Izrazio je podršku instrumentima i politikama EU-a koji su usmjereni na osnaživanje tržišta rada, zaštitu i kreiranje radnih mjesta te poveznicu s važnim elementima oporavka u obliku digitalne i zelene tranzicije. Sve navedeno čini važnu polugu oporavka i jačanja socijalne kohezije EU-a.

Sljedećeg dana, na **neformalnom sastanku čelnika o socijalnim pitanjima**, održana je rasprava o europskom socijalnom modelu i provedbi Europskog stupa socijalnih prava, s naglaskom na oporavku, obrazovanju, vještinama, stvaranju radnih mjesta i poboljšanju njihove kvalitete, borbi protiv siromaštva i socijalne isključenosti.

U studenom 2017. godine u Gothenburgu je održan Socijalni summit, kojom prilikom je usvojen proglas o Europskom stupu socijalnih prava s tri tematske cjeline: jednake mogućnosti i ravnopravan pristup tržištu rada; pravični uvjeti rada; socijalna zaštita i uključenost. On također sadrži 20 načela koja služe kao vodilja u kreiranju socijalne politike te su ključna za pravedna i funkcionalna tržišta rada i sustave socijalne skrbi.

Temeljem navedenih načela kreiran je pregled socijalnih pokazatelja, lista indikatora prema kojima se kroz Europski semestar procjenjuje napredak država članica u pojedinim područjima. U ožujku ove godine, EK je objavila Akcijski plan za provedbu Europskog stupa socijalnih prava u kojem identificira prioritetne akcije te predlaže zajedničke ciljeve na razini EU-a koji bi se trebali realizirati do 2030., čime bi se pridonijelo dobrobiti građana i osigurala konkurentnost gospodarstva EU-a.

Rasprava o navedenim pitanjima pokazala je da čelnici drže kako je europski socijalni model za vrijeme pandemije bolesti COVID-19 pokazao svoju vrijednost, a Europski stup socijalnih prava identificiran je kao jedan od temeljnih elemenata oporavka. Čelnici su se složili da će njegova provedba ojačati napredak prema digitalnoj, zelenoj i pravednoj tranziciji te doprinijeti postizanju socijalne i gospodarske konvergencije, kao i prevladavanju demografskih izazova. Potvrdili su predanost radu na izgradnji socijalne Europe te naglasili da Europa mora biti kontinent socijalne kohezije i blagostanja. Složili su se da će provedba načelâ Europskog stupa socijalnih prava biti ključna za stvaranje brojnijih i boljih radnih mjesta u okviru uključivog oporavka.

Socijalna dimenzija, socijalni dijalog i aktivna uključenost socijalnih partnera oduvijek su bili u središtu visoko konkurentnog socijalnoga tržišnoga gospodarstva, te je potvrđena predanost jedinstvu i solidarnosti, kao i osiguravanje jednakih mogućnosti za sve.

Pozdravljeni su ciljevi EU-a u pogledu radnih mjesta, vještina i smanjenja siromaštva te revidirani pregled socijalnih pokazatelja. Istaknuta je važnost obrazovanja i vještina te zelene i digitalne tranzicije, koja će građanima pružiti velike mogućnosti, ali i donijeti brojne izazove, za koje će biti potrebna veća ulaganja u obrazovanje, strukovno osposobljavanje, cjeloživotno učenje, usavršavanje i prekvalifikaciju. Sve promjene povezane s digitalizacijom, umjetnom inteligencijom, radom na daljinu i ekonomijom platformi zahtijevat će posebnu pozornost kako bi se ojačala prava radnika, sustavi socijalne sigurnosti te sigurnost i zdravlje na radu.

Čelnici su potvrdili predanost smanjenju nejednakosti, borbi protiv socijalne isključenosti i suzbijanju siromaštva te usmjerenosti na borbu protiv siromaštva djece i uklanjanje rizikâ od isključenosti kojima su izložene osobito ranjive društvene skupine, kao što su nezaposleni, stariji, te osobe s invaliditetom i beskućnici. Dogovorili su da će pojačati napore u borbi protiv diskriminacije i aktivno raditi na uklanjanju rodnih razlika u zapošljavanju, plaćama i mirovinama te na promicanju ravnopravnosti i pravednosti za svakog pojedinca u društvu, u skladu s temeljnim načelima EU-a. Dogovoreno je poseban prioritet staviti na potrebe mladih, koji su negativno pogođeni krizom, jer je ona poremetila njihovo sudjelovanje na tržištu rada i narušila planove za obrazovanje i osposobljavanje. Sve navedene poruke reflektirane su i u „Izjavi iz Porta“.

**Predsjednik Vlade Andrej Plenković** pozdravio je činjenicu da su se čelnici susreli uživo, naglasivši važnost otvorene rasprave koje pružaju osobni susreti. Nezabilježeni izazovi s kojima smo suočeni (pandemija, gospodarska kriza kao njezina posljedica, pritisak migracijskih tokova, demografski izazovi te brojni drugi globalni izazovi) zahtijevaju usredotočenost i posvećenost te, iznad svega, ujedinjenost. Europa se treba nastaviti oslanjati na svoje vrijednosti, poput europskog socijalnog modela te ih nastaviti jačati i štititi. Kazao je da ovaj sastanak pruža mogućnost da države članice osvijeste postignuto, potvrde predanost zajedničkim vrijednostima i ciljevima te rasprave izazove, a da istovremeno nitko ne bude izostavljen.

**Video-konferencija s premijerom Indije**

Održana je i videokonferencija lidera s indijskim premijerom Narendrom Modijem, tijekom koje su čelnici EU-a izrazili punu solidarnost s Indijom zbog širenja novog vala zaraze bolešću COVID-19. Na razini EU-a mobilizirana je oprema za hitne situacije (kisik, respiratori i lijekovi) u vrijednosti od više od 100 milijuna eura. Istaknuto je da EU i Indija podupiru univerzalan, siguran, pravedan i cjenovno pristupačan pristup cjepivima, dijagnozi i liječenju bolesti COVID-19. Usvojena je i zajednička izjava koja identificira glavna područja suradnje – izgradnja globalne zdravstvene pripravnosti i otpornosti; zaštita planeta i promicanje zelenog rasta, poticanje uključivog rasta kroz trgovinu, povezivost i tehnologiju, nastojanja prema stvaranju sigurnijeg i više demokratski razvijenog svijeta.

Tijekom rasprave, **predsjednik Vlade Andrej Plenković** izrazio je solidarnost Hrvatske i dao snažnu podršku Indiji u njezinoj borbi s pandemijom bolesti COVID-19, kao i svoju potporu utvrđenim prioritetnim područjima suradnje s EU-om.

# IZVANREDNI SASTANAK EUROPSKOG VIJEĆA – 24 i 25. SVIBNJA 2021.

Prije formalnog početka sastanka, članovima EV-a se, kao što je to uobičajeno, obratio predsjednik EP Sassoli te je izrazio zadovoljstvo zbog napretka u gospodarskom oporavku. Međutim, Europa je izložena novim prijetnjama i mora govoriti jednim snažnim glasom. Kao primjer najnovijeg izazova naveo je događaje u Bjelarus i prisilno slijetanje civilnog zrakoplova jedne od država članica EU-a. Istaknuo je kako odgovor EU-a mora biti snažan, jedinstven i brz, a odgovorni za taj incident prozvani i kažnjeni bez oklijevanja. EU mora pokazati da nije „tigar od papira“, već da djeluje čvrsto i odlučno u zaštiti svojih interesa.

Predsjednik EP Sassoli je istaknuo važnost ispunjavanja svih obveza u okviru Pariškog sporazuma o klimatskim promjenama te naglasio kako EP aktivno djeluje u okviru svojih nadležnosti. Podsjetio je kako su zaključci EV-a politički dogovor između država članica i premda EP u to nije izravno uključen, njegova uloga se ne smije zanemariti, niti se od njega treba očekivati da mehanički potvrđuje odluke Vijeća. Kao što je odigrao konstruktivnu ulogu prigodom dogovora o Višegodišnjem financijskom okviru, EP je spreman isto učiniti u konačnom dogovoru o zakonodavnom okviru za borbu protiv klimatskih promjena. Pritom zelena tranzicija mora biti pravedna, socijalno osjetljiva i voditi računa o zaštiti zaposlenih.

Na temu pandemije bolesti COVID-19, izrazio je zadovoljstvo postignutim u traženju rješenja za nesmetano kretanje ljudi, što je bitno za građane, turističku industriju i ukupni gospodarski oporavak. EP smatra da digitalne potvrde EU-a ne smiju biti diskriminatorne i moraju sadržavati samo neophodne podatke. Naglasio je važnost cijepljenja što većeg broja građana EU-a. Također, potrebno je razmišljati i izvan granica EU-a te učiniti cjepivo dostupnim svima koji ga trebaju. On smatra da EU ima posebnu ulogu u izvozu cjepiva i donacijama njegovih viškova državama s nerazvijenim gospodarstvima i onima u razvoju.

Predsjednik EP Sassoli je također oslovio situaciju s ilegalnim migracijama na Sredozemlju, na zapadnobalkanskoj ruti te u talijanskim i francuskim Alpama. Glede toga naglasio je da je prva i najvažnija dužnost spašavanje života. Smatra da treba uspostaviti „humanitarne koridore“, u suradnji s Visokim povjerenikom UN-a za izbjeglice, te uspostaviti europski sustav za preseljenje i premještanje. Naglasio je kako se radi o ljudima koji svojim znanjima i vještinama mogu značajno doprinijeti obnovi naših društava pogođenih pandemijom i demografskim padom. Založio se za izradu cjelovite europske politike migracija.

**COVID-19**

Na početku sastanka EV-a, predsjednica EK von der Leyen dala je pregled trenutačnog stanja u **borbi protiv pandemije** bolesti COVID-19 i dinamike cijepljenja. Najnoviji rezultati su dobri i razlog za optimizam glede dolazeće ljetne sezone. Istaknula je važnost usklađenog djelovanja u ponovnom otvaranju granica država članica. Smatra da unatoč ohrabrujućim i dobrim rezultatima moramo ostati na oprezu i pomno pratiti eventualni razvoj novih varijanti virusa te biti spremi odgovoriti na njih u najkraćem vremenu. Potrebno je nastaviti prikupljati što više podataka te ostati usmjeren na proizvodnju i distribuciju cjepiva.

Navela je da će se do kraja svibnja u EU-u iskoristiti 245 milijuna doza **cjepiva**, što znači da je 46% odrasle populacije u EU-u primilo najmanje jednu dozu cjepiva. U drugoj polovici godine očekuje se da će države članice EU-a imati na raspolaganju još 900 milijuna doza cjepiva. Do kraja svibnja očekuje se da će Europska agencija za lijekove (EMA) odobriti Pfizer cjepivo za djecu starosti 12-15 godina. Također se očekuje da će Moderna do kraja lipnja zatražiti odobrenje za korištenje svojeg cjepiva za djecu ove dobi.

EV je pozdravio postignuti dogovor o **digitalnoj COVID potvrdi** i pozvao na njegovu brzu primjenu. Kao idući korak, koji će olakšati slobodno kretanje ljudi u EU-u, važno je revidirati preporuke Vijeća za putovanja unutar EU-a, kao i preporuke glede neesencijalnih putovanja. Bitan je usklađeni pristup država članica u pripremi za ljeto.

Nabava i isporuka **cjepiva putem COVAX-a**, instrumenta pomoći u osiguravanju cjepiva svim trećim državama kojima je potrebno, ne ide planiranom dinamikom. Predsjednica EK je izvijestila da je dosad osigurano 16 milijuna od planiranih dvije milijarde doza cjepiva. Plan je da EU do kraja godine osigura 100 milijuna doza cjepiva za nečlanice EU-a, putem COVAX-a ili europskog sustava za podjelu (donacije) cjepiva. Bitno je pojačati napore u tom području, jer se na pandemiju može učinkovito odgovoriti samo globalnim pristupom i masovnim cijepljenjem.

**Klimatske promjene**

O klimatskim promjenama održana je kratka rasprava, koja je pokazala podjelu među ambicioznijim državama članicama i onima koje ukazuju na velike financijske troškove predviđenih mjera i reformi, što podrazumijeva i pripremu bolje sektorske analize učinka kao i jasnoću u korištenju svih mehanizama, programa i instrumenata EU-a u potpori naporima država članica na nacionalnoj razini.

EV je potvrdio svoje zaključke od 10. i 11. prosinca 2020. te pozdravio dogovor su-zakonodavaca o Propisu o klimi. Pozvao je EK da predstavi svoj zakonodavni paket zajedno s dubinskim ispitivanjem učinka na okoliš, gospodarstvo i društvo na razini država članica.

Države članice posebno su pozdravile povratak SAD-a Pariškom sporazumu, što zajedničkoj borbi protiv klimatskih promjena daje novi globalni zamah. Naglašeno je da to treba što je više moguće iskoristiti u pripremama za 26. zasjedanje Konferencije stranaka okvirne konvencije UN-a o klimatskim promjenama (COP 26), koja će se održati u Glasgowu od 31. listopada – 12. studenog.

**Vanjski odnosi**

U dijelu o vanjskim odnosima, raspravljene su sljedeće teme: potreba snažnog odgovora EU-a na prisilno spuštanje zrakoplova irskog zračnog prijevoznika (Ryanair) u Bjelarus; aktualna situacija u Ruskoj Federaciji; situacija na Bliskom istoku, nakon uspostavljenog primirja između Izraela i palestinskih snaga u pojasu Gaze; situacija u Maliju.

Čelnici su ujedno upoznati s trenutačnim stanjem odnosa s Ujedinjenom Kraljevinom.

**Bjelarus**

Države članice snažno su osudile djelovanje Bjelarus protiv civilnog zrakoplova Ryanaira i prisiljavanja istog da 23. svibnja napusti redovan pravac leta na liniji Atena – Vilnius, te sleti u glavni grad Bjelarusa, Minsk. Tim činom bez presedana, koji ima elemente zračnog piratstva, ugrožena je sigurnost putnika u zrakoplovu, a po slijetanju, dvoje putnika, Roman Prataševič i Sofia Sapega, je prisilno zadržano i nije im omogućen nesmetan nastavak putovanja.

**Predsjednik Vlade Andrej Plenković** je u raspravi osudio prisilno prizemljenje civilnog zrakoplova Ryanaira, kao i nedopustiv potez bjeloruskih vlasti, te je zajedno s ostalim čelnicima pozvao na pokretanje međunarodne istrage.

EV je u svojim zaključcima zatražio da se odmah puste na slobodu uhićeni Roman Prataševič i Sofia Sapega. Pozvao je Međunarodnu organizaciju za civilno zrakoplovstva (ICAO) da žurno istraži taj incident, kojeg EU smatra neprihvatljivim. Također je pozvao na proširenje lista sankcija, kako glede dodatnog broja osoba iz Bjelarusa, tako i proširenjem na ciljane gospodarske sankcije. EV je pozvao sve zračne prijevoznike iz EU-a da izbjegavaju zračni prostor Bjelarus. Vijeće je pozvano da usvoji potrebne mjere kako bi se zabranilo zrakoplovima iz Bjelarus da koriste zračni prostor EU-a i zračne luke država članica.

**Ruska Federacija**

EV je održao stratešku raspravu o Rusiji. Osudio je ruske nezakonite, provokativne i ometajuće aktivnosti usmjerene protiv EU-a i država članica koje imaju i šire implikacije. Tijekom rasprave, naglašena je važnost usklađenog djelovanja država članica i pune međusobne solidarnosti, osobito kad je riječ o državama susjedima Rusije.

Dijalog s Rusijom je potreban, posebno o globalnim temama od obostranog interesa, poput klimatskih promjena, i o područjima u kojima Rusija ima snažnu prisutnost. Istodobno EU mora inzistirati na svojim načelima i vrijednostima te se suprotstavljati Rusiji kad god ih ona ugrožava.

**Predsjednik Vlade Andrej Plenković** je u raspravi izložio geostrateško viđenje položaja i ponašanja Rusije i ruskih vlasti. Smatra da je u interesu EU-a da Rusiji pristupi na sveobuhvatan ali snažan način, vodeći računa o ruskoj ulozi u europskom susjedstvu.

EV je u svojim zaključcima potvrdio pet načela kao osnovnu odrednicu daljnjeg djelovanja. To su: 1) puna provedba sporazuma iz Minska; 2) jačanje odnosa s državama Istočnog partnerstva te Srednje Azije; 3) jačanje otpornosti EU-a na ruske aktivnosti u različitim sektorima, od energetske sigurnosti do hibridnih prijetnji i komunikacije; 4) selektivni angažman s Rusijom na području vanjske politike; 5) angažirani kontakti s civilnim društvom u Ruskoj Federaciji. Od Europske komisije i Visokog predstavnika za vanjsku i sigurnosnu politiku zatraženo je, do lipnja, predstavljanje posebnog analitičkog izvješća o stanju odnosa EU-a i Rusije.

**Bliski istok**

EV je u svojim zaključcima pozdravio prekid vatre između Izraela i palestinskih snaga u području Gaze. EU će nastaviti aktivno raditi s međunarodnim partnerima na obnovi mirovnog procesa, na crti koncepta dvije države.

**Mali**

EV je u svojim zaključcima snažno osudio otmicu predsjednika tranzicijskog tijela Malija i predsjednika Vlade te je pozvao da se smjesta puste na slobodu. EU je spreman razmotriti posebne mjere protiv političkih i vojnih lidera koji su zapreka mirnoj tranziciji Malija.

**Ujedinjena Kraljevina**

EV je u svojim zaključcima pozdravio stupanje na snagu Sporazuma o trgovini i suradnji između EU-a i Ujedinjene Kraljevine, 1. svibnja 2021. godine. Zajedno sa Sporazumom o povlačenju i njegovim protokolima, on čini okvir novih odnosa i ti sporazumi trebaju se dosljedno i učinkovito provoditi.

Odnosi EU-a i UK ostaju od velike važnosti i u obostranom interesu te ne smiju ni u jednom trenutku narušavati integritet jedinstvenog tržišta EU-a, carinske unije i autonomnosti Unije u donošenju odluka. Činjenica je da UK koja više nije država članica ne može imati ista prava i uživati iste pogodnosti kao članice EU-a.

EV je pozvao EK da osigura punu provedbu postignutih sporazuma, uključujući u područjima ribarstva, prava EU građana i jednakih prilika. Vijeće će nastaviti pratiti provedbu oba sporazuma i odlučeno je nastaviti djelovati jedinstveno u odnosima s UK i poštovanju ugovornih obveza.

# SASTANAK EUROPSKOG VIJEĆA – 24. i 25. LIPNJA 2021.

**Radni ručak s gt UN-a**

Neposredno prije početka formalnog sastanka EV-a održan je radni ručak s glavnim tajnikom Ujedinjenih naroda (gt UN) Antoniom Guterresom. Čelnici su mu čestitali na reizboru na još jedan petogodišnji mandat, koji će započeti 1. siječnja 2022. Razmijenjena su mišljenja o globalnim temama i izazovima, poput klimatskih promjena, pandemije bolesti COVID-19 i održivog razvoja, kao i o geopolitičkim temama. Gt UN-a je upozorio da, iako trenutno u svijetu nema velikog rata, brojni lokalni sukobi, poput onih u Libiji, Somaliji, Gorskom Karabahu i Sahelu, imaju destabilizirajući učinak i traže usklađeno i aktivno djelovanje međunarodne zajednice. Rastuće nejednakosti u razvoju i dohotku drugi su veliki problem, jer osim svoje negativne socijalne dimenzije generiraju ilegalne migracije i imaju destabilizirajući učinak na sigurnost pojedinih regija. EU ima veliku ulogu u osiguravanju globalne stabilnosti i razvoja, a da bi je mogla u potpunosti ispuniti potrebno je nastaviti jačati povjerenje građana u njezine institucije.

Globalna uloga EU-a dolazi do izražaja, primjerice, u distribuciji cjepiva protiv bolesti COVID-19 onim dijelovima svijeta koji zbog financijskih i drugih razloga ne mogu doći do potrebnih količina; EU će do kraja godine donirati više od 100 milijuna doza cjepiva. To je jedan u nizu primjera kako globalni problemi nalažu globalna rješenja. Među takvim izazovima na koje EU mora pronaći učinkovite odgovore ističe se i sigurnost kibernetičkog prostora. Države članice istakle su i važnost nastavka UN reformi, uključujući i reformu Vijeća sigurnosti.

**Predsjednik Vlade Andrej Plenković** govorio je o važnosti multilateralizma za rješavanje bitnih pitanja i promicanje interesa EU-a. Ukazao je na činjenicu da države članice EU-a djeluju u UN-u kroz tri regionalne skupine i to je komparativna prednost koju treba dodatno iskoristiti. Založio se za širenje suradnje sa SAD-om korištenjem multilateralnog okvira. Čestitao je gt UN-a na postizanju ravnoteže spolova unutar svog tima.

**Uvodno**

Predsjednik EP **Sassoli** u svom je uobičajenom izlaganju stavio naglasak na borbu protiv pandemije bolesti COVID-19 izrazivši zadovoljstvo zbog boljih epidemioloških podataka i postupka cijepljenja. Vjeruje da će to, zajedno sa širokim korištenjem digitalnih COVID potvrda, omogućiti dobru turističku sezonu i normalno kretanje ljudi. No da bi to bilo održivo, od najveće je važnosti nastaviti s cijepljenjem građana, ostati oprezan glede novih varijanti virusa i nastaviti usklađenu i blisku suradnju među državama članicama. Posebno je istaknuo važnost zajedničke zdravstvene politike, koja je u interesu svih građana EU-a te očekuje da će se to tome temeljito raspravljati u okviru Konferencije o budućnosti Europe.

Govorio je i o nacionalnim planovima oporavka - njihovu izradu ocijenio je kao „zajednički napor institucija i država članica EU-a“. Nakon usvajanja nacionalnih planova oporavka potrebna je njihova temeljita provedba, kako bi se u potpunosti iskoristio njihov potencijal. Usporedno s jačanjem zelene i digitalne komponente, treba voditi računa i o socijalnoj dimenziji te uzeti u obzir potrebe i interese radnika. Založio se za smanjivanje siromaštva i nejednakosti te dostojanstvo za sve kroz pošteno plaćeni rad. Upozorio je na važnost očuvanja demokratskih vrijednosti EU-a, koje su izložene stalnim kušnjama i izazovima. Uvjeren je da će EU zadržati svoju globalnu snagu i značenje samo ako se zna nositi s tim izazovima.

Predsjednik Vlade Portugala Antonio **Costa** izvijestio je o postignućima u proteklih šest mjeseci portugalskog predsjedanja Vijećem EU-a. Izdvojio je zajedničku borbu protiv pandemije bolesti COVID-19, nabavku cjepiva i planove cijepljenja, dogovor o međusobnom priznavanju testova i usklađeno djelovanje država članica. Govorio je o uspješnosti izrade nacionalnih planova oporavka i jačanju predanosti provedbi europskog stupa socijalnih prava odnosno dokumentu „Socijalna obveza iz Porta“, usvojenom na sastanku lidera u Portu. Izrazio je žaljenje što nije postignuto više u procesu proširenja EU-a i što tijekom portugalskog predsjedanja nisu otvoreni pristupni pregovori s Albanijom i Sjevernom Makedonijom.

Predsjednik Vlade Slovenije Janez **Janša** zahvalio je Portugalu na dobrom predsjedanju u teškim i izazovnim okolnostima. Slovenija od 1. srpnja 2021. od Portugala preuzima predsjedanje Vijećem EU-a. Kao prioritete slovenskog predsjedanja izdvojio je izgradnju otpornosti na krize i njihovu prevenciju, kibernetičku sigurnost te završetak rada na zdravstvenoj uniji. Najavio je da će početkom listopada EU održati sastanak na vrhu s državama zapadnog Balkana, a u prosincu s državama Istočnog partnerstva.

**COVID-19**

Predsjednica EK von der Leyen izvijestila je o dinamici korištenja **cjepiva** – državama članicama EU ukupno je isporučeno 424 milijuna doza cjepiva, od čega je iskorišteno 346 milijuna. Nove značajne količine cjepiva bit će isporučene u drugom dijelu godine. U odrasloj populaciji EU, 60% građana primilo je najmanje jednu dozu cjepiva, a njih 40% dvije doze. To je bitno pridonijelo poboljšanju epidemiološke slike. Predsjednica EK upozorila je na nove varijante virusa, od čega bi do kraja kolovoza 90% novih slučajeva mogao biti delta soj. On se lako prenosi, no dvostruka doza cjepiva pruža zaštitu od njega. Digitalne COVID potvrde EU velik su uspjeh, a dosad ih je počelo koristiti 17 država članica.

Države članice raspravljale su o dosad stečenim **iskustvima u borbi protiv pandemije**. EK će nastaviti sa sustavnom izradom izvješća o naučenim lekcijama. Naglašeno je da iduća velika kriza možda neće biti zdravstvene naravi, no dosad zajednički stečena iskustva mogu biti korisna i za takve situacije. EU mora biti spreman za različite scenarije.

Države članice posebno su istakle važnost nastavka testiranja, cijepljenja što većeg broja ljudi, te globalne solidarnosti. Niz čelnika naglasio je potrebu koordiniranog pristupa među državama članicama i stalnu razmjenu informacija. Pojedini čelnici su izrazili zabrinutost jer neke države članice koriste i cjepiva koja nisu odobrena na razini EU-a te za koje nema znanstvenog dokaza da su učinkovita protiv novih varijanti virusa. Naglašena je potreba ubrzavanja postupka cijepljena radi daljnjeg otvaranja država članica i omogućavanja slobodnog kretanja ljudi. Činjenica da je pandemija u velikoj mjeri stavljena pod kontrolu nipošto ne znači da se možemo opustiti. Pojedini čelnici su upozorili da se zbog odbijanja cjepiva od strane dijela pučanstva očekuje daljnje širenje novih varijanti virusa. Zato je od bitne važnosti pojačati informacijsku kampanju, poticati i motivirati ljude na cijepljenje. Cilj je postići 70% procijepljenosti odraslog stanovništva do kraja ljeta, jer će se tako postići „imunitet krda“.

**Predsjednik Vlade Andrej Plenković** je naglasio da europska gospodarstva moraju ostati otvorena, kako bi se čim prije i u potpunosti postigao što kvalitetniji oporavak. Izvijestio je o dobroj epidemiološkoj situaciji u Hrvatskoj i sve većem broju turista, koji se ukupnim brojem počinje približavati broju gostiju prije početka pandemije. U području cijepljenja imamo situaciju da, kada nije bilo dovoljno cjepiva, u javnom prostoru bio je ogroman pritisak da se svi cijepe, a sada, kada je cjepiva više nego dovoljno, problem je u manjku interesa. Potrebno je nastaviti poticati građane da se cijepe. Skrenuo je pažnju na potrebu pomnog proučavanja novih varijanti virusa i rada, bude li potrebno, na još boljim cjepivima.

EV je zaključno pozdravio dobar **napredak postignut u području cijepljenja i sveukupno poboljšanje epidemiološke situacije te istaknuo kako** je potrebno nastaviti s naporima u pogledu cijepljenja te koordinirano pratiti razvoj događaja, osobito pojavu i širenje varijanti. Potvrdio je predanost EU-a globalnoj solidarnosti kao odgovoru na pandemiju i daljnjem **poticanju globalne proizvodnje cjepiva i univerzalnom pristupu cjepivima**. Istaknuto je da bi sve proizvodne zemlje i proizvođači trebali aktivno doprinositi naporima koji se ulažu u povećanje globalne opskrbe cjepivima, sirovinama, liječenjem i terapeuticima te koordinirati djelovanje u slučaju zastoja u opskrbi i distribuciji. Predstojeće slovensko predsjedništvo pozvano je da nastavi s radom u okviru Vijeća na poboljšanju zajedničke pripravnosti, sposobnosti za odgovor i otpornosti na buduće krize te na zaštiti funkcioniranja unutarnjeg tržišta.

**Migracije**

EV je bez rasprave usvojilo zaključke kojima se poziva na zajedničkipristup koji bi obuhvatio sve migracijske rute. Takav pristup treba biti pragmatičan, fleksibilan i prilagođen specifičnim situacijama. Pritom se, kao Tim Europa, treba koristiti svim dostupnim instrumentima i poticajima te djelovati u bliskoj suradnji s Uredom visokog povjerenika Ujedinjenih naroda za izbjeglice (UNHCR) i Međunarodnom organizacijom za migracije (IOM).

Čelnici EU-a pozvali su EK i visokog predstavnika EU-a za vanjske poslove i sigurnosnu politiku da, u suradnji s državama članicama, odmah pojačaju konkretna djelovanja, mjere i potporu za prioritetne zemlje podrijetla i zemlje tranzita. Od EK je također zatraženo da do jeseni iznese akcijske planove za prioritetne zemlje podrijetla i tranzita. EV je osudio svaki pokušaj trećih zemalja da instrumentaliziraju migrante u političke svrhe.

**Ekonomski oporavak**

Ova tema raspravljena je u jutarnjem dijelu drugog dana sastanka EV-a, 25. lipnja. Čelnici su sagledali aktualnu situaciju glede provedbe *EU sljedeće generacije* i pozdravili stupanje na snagu Odluke o vlastitim sredstvima temeljem koje EK može pozajmljivati sredstva na tržištu kapitala kojima će se pomoći financiranje uključivog oporavka, te zelene i digitalne tranzicije.

Čelnici su pozvali EK i Vijeće da nastave s radom na odobravanju nacionalnih planova oporavka, kako bi države članice mogle čim prije i u potpunosti iskoristiti sredstva namijenjena oporavku od posljedica pandemije i izgradnji otpornosti.

**Turska**

Tijekom kratke rasprave izraženo je zadovoljstvo zbog smanjivanja napetosti u istočnom Sredozemlju i obnove dijaloga između Grčke i Turske, ali je istodobno upozoreno na složenost odnosa EU-a i Turske, poglavito Cipra i Turske. EV ostaje predan traženju cjelovitog rješenja ciparskog problema na temelju federacije dviju zona i dviju zajednica s političkom jednakošću, u skladu s relevantnim rezolucijama Vijeća sigurnosti UN-a.

U zaključcima EV-a istaknuta je spremnost EU-a na postupan, proporcionalan i reverzibilan angažman s Turskom, u cilju poboljšanja suradnje u nizu područja od zajedničkog interesa, kao što su migracije, javno zdravlje, klima, borba protiv terorizma i regionalna pitanja. EV je primio na znanje početak rada na tehničkoj razini na mandatu za modernizaciju carinske unije EU i Turske.

Pitanja temeljnih prava i vladavine prave u Turskoj su i dalje razlozi za zabrinutost, što su tijekom rasprave posebno istaknuli pojedini čelnici. Dijalog o tim pitanjima ostaje bitan dio odnosa dvije strane.

**Rusija**

Glavni dio rasprave se odnosio na moguća područja tzv. „selektivnog angažmana“ i dijaloga, kao što su klimatske promjene, zdravstvo, vanjska i sigurnosna politika. Lista mogućih područja je na kraju rasprave smanjena u odnosu na prvobitni prijedlog dijela država članica (u zaključke nisu uvrštene, kao područja zajedničkog dijaloga, teme Arktika, svemira, borbe protiv terorizma i organiziranog kriminala).

EV je u zaključcima potvrdilo **jedinstven, dugoročan i strateški europski pristup prema Rusiji, koji se i dalje temelji na pet vodećih načela**.Kad je riječ o otpornosti,zaključeno je da potreban čvrst i koordiniran odgovor Unije i država članica na sve daljnje zlonamjerne, protuzakonite i remetilačke aktivnosti Rusije. EK i visoki predstavnik trebaju predstaviti mogućnosti **dodatnih mjera ograničavanja, uključujući gospodarske sankcije protiv Rusije, bude li to potrebno**.

**Ostala vanjskopolitička pitanja**

EV je tijekom radne večere prvog dana sastanka kratko sagledao i situaciju u Libiji, Bjelarus, Etiopiji te u području Sahela.

**Ostalo**

Tijekom radne večere, čelnici su slijedom *ad hoc* najave predsjednika EV Michela raspravljali o recentno donesenim zakonima o zaštiti maloljetnika od navodnih nepriličnih sadržaja u Mađarskoj, iako to nije bila točka službenog dnevnog reda EV-a. Niz država članica naglasile su kako je nadređenost prava EU-a temeljno načelo od kojeg ne može biti odstupanja. Izrazile su očekivanje da će EK detaljno proučiti sporne promjene u mađarskim zakonima i o njima se očitovati, što je EK i potvrdila da će učiniti.

**Sastanak na vrhu država europodručja, Bruxelles – 25. lipnja 2021.**

U tom dijelu sastanka sudjelovali su i predsjednica ESB Lagarde i predsjednik Euroskupine Paschal Donohoe. Konstatirano je da još nije postignut potpuni oporavak, u drugoj polovici godine očekuje se snažan rast gospodarstava. Podaci o zaposlenosti su uglavnom dobri, a najveći problem ostaje nezaposlenost mladih (koja u europodručju doseže 17%).

**Predsjednik Vlade Andrej Plenković** govorio je o spremnosti Hrvatske da pristupi europodručju i njezinoj ambiciji da to bude 2023. godine. Upozorio je na visoke troškove pandemije, koja je Hrvatsku dosad stajala 4,5 milijardi eura. Tome treba pridodati i troškove dva potresa, u ukupnom iznosu od 16,9 milijardi, kako bi se zaokružio ogroman fiskalni pritisak kojem je Hrvatska bila izložena. Unatoč tome Hrvatska i njezino gospodarstvo na dobrom su putu oporavka, čemu će doprinijeti i sve bolji rezultati u turizmu. U sklopu priprema za prihvaćanje eura, Hrvatska će u srpnju pokrenuti kampanju izbora motiva na budućim hrvatskim euro kovanicama. Informirao je države članice o finalizaciji konzultacija s EK u vezi službeno predanog Nacionalnog plana oporavka i obnove (NPOO), čije se službeno odobravanje od strane EK očekuje vrlo brzo. Rekao je da je Vlada RH pristupila temeljito, svjesna njegovog strateškog značenja za gospodarski oporavak i održivi razvoj, vodeći posebno računa o digitalnoj i „zelenoj“ komponenti plana.

Čelnici su u svojoj izjavi još jednom izrazili svoju predanost dovršetku bankovne unije te su pozvali Euroskupinu da postigne dogovor o vremenski razrađenom planu rada.

# SASTANAK NA VRHU EU-A I ZAPADNOG BALKANA – 5. i 6. LISTOPADA 2021.

**Sastanak čelnika EU**

Na poziv predsjednika EV Michela, čelnici država i vlada Europske unije sastali su se na radnoj večeri u Brdu kod Kranja 5. listopada 2021, uoči sastanka na vrhu s čelnicima zapadnog Balkana 6. listopada 2021. Sastanak je održan u Sloveniji slijedom činjenice da je u drugoj polovici 2021. Slovenija predsjedala Vijećem EU.

Na večeri su raspravljane vanjskopolitičke teme, posebice uloga EU na međunarodnoj sceni u svjetlu posljednjih zbivanja u Afganistanu i novih partnerstava na prostoru Indo-Pacifika, uključujući i daljnji razvoj odnosa EU i Kine, kao i pitanje jačanja strateške autonomije EU u kontekstu gospodarskih i drugih posljedica krize COVID-19. Večera je ujedno iskorištena za pripremu sastanka na vrhu s čelnicima država zapadnog Balkana, koji je održan idućeg dana.

Ton i sadržajni okvir radnoj večeri dala je odluka Australije, objavljena 15. rujna, da raskine ugovor s Francuskom o nabavi francuskih podmornica na dizel pogon i umjesto toga krene u nabavu, od Sjedinjenih Američkih Država (SAD) i Ujedinjene Kraljevine (UK), podmornica na nuklearni pogon. Dalekosežne implikacije te odluke i kroz nju stvorenog ojačanog savezništva Australije, SAD i UK (novog akronima AUKUS) dodatno su aktualizirale pitanje strateške autonomije EU.

Dodatno, odlukom Australije o nabavi podmornica na nuklearni pogon (a naoružanih konvencionalnim oružjem), strateški se mijenja odnos pomorskih snaga na prostoru Indo-Pacifika, pa i šire (sada samo šest država ima podmornice na nuklearni pogon – SAD, UK, Francuska, Kina, Ruska Federacija i Indija), te može imati bitne posljedice na daljnju utrku u naoružanju. Zbog svega toga, položaj i utjecaj EU u globalnoj sigurnosnoj arhitekturi, s naglaskom na Euro-atlantsko partnerstvo, aktualno je pitanje od osobite važnosti.

Predsjednik EV Michel usmeno je sažeo sadržaj i zaključke rasprave, naglasivši da je EU odlučan pobornik multilateralizma i brani međunarodni poredak utemeljen na pravilima. Kako bi postala učinkovitija i snažnija u međunarodnim odnosima, EU mora povećati svoju sposobnost autonomnog djelovanja. Kao gospodarska sila to postiže putem jedinstvenog tržišta Unije i visokih standarda u područjima klime, energetike, digitalizacije i industrijske politike. Također je od osobite važnosti zajedničko djelovanje u području sigurnosti i obrane. U odnosima s Kinom EU će se zalagati za promicanje i zaštitu vlastitih interesa, pri čemu Unija pristupa Kini kao konkurentu, ali i kao partneru.

Visoki predstavnik Borrell predstavit će prvi nacrt Strateškog kompasa u studenom ove godine, a čelnici EU o tome će razgovarati u prosincu. Cilj je tog strateškog dokumenta postići otpornost Unije i smanjiti njezinu ovisnost u područjima poput energetike, digitalizacije, kibernetičke sigurnosti, poluvodiča, industrijske politike, trgovine i jačanja jedinstvenog tržišta. Borba protiv hibridnih prijetnji, kibernetička sigurnost i energetska neovisnost bitni su za sigurnost EU jednako kao i klasične obrambene aktivnosti. Sastanak je također potvrdio da NATO ostaje temeljna komponenta europske sigurnosti.

**Predsjednik Vlade Andrej Plenković** je u svojoj intervenciji naglasio važnost jačanja strateške autonomije EU, uzimajući u obzir naučene lekcije iz pandemije COVID-19, a što uključuje i zadržavanje otvorenih nabavnih trgovinskih lanaca i kanala komunikacije sa svim strateškim partnerima EU, ali i s Kinom. Založio se također za snaženje politike proširenja i davanje jasne perspektive članstva u EU državama zapadnog Balkana kao neposrednog susjedstva EU, što je iznimno važno i za zadržavanje značajne strateške uloge EU u regiji. U pripremi sastanka s čelnicima zapadnog Balkana, snažno je podržao što skorije otvaranje pregovora s Albanijom i Sjevernom Makedonijom, podsjetivši na političku odluku Vijeća iz ožujka 2020., donesenu tijekom hrvatskog predsjedanja Vijećem EU.

**Sastanak na vrhu EU-a i zapadnog Balkana**

Čelnici EU sastali su se s čelnicima Albanije, Bosne i Hercegovine, Crne Gore, Kosova, Sjeverne Makedonije i Srbije na sastanku na vrhu u Brdu kod Kranja. Sastanak je nastavak dijaloga na najvišoj razini EU i država zapadnog Balkana, započet u Zagrebu 2000. godine, nastavljen u Solunu 2003. godine te zatim u Sofiji 2018. i ponovno u Zagrebu 2020. godine, a s ciljem isticanja potpore europskoj perspektivi tog dijela Europe. U Brdu je EU još jednom potvrdila svoju predanost procesu proširenja i spremnost da pojača svoj angažman na političkoj, gospodarskoj i društvenoj preobrazbi regije. U tekst završne izjave je na traženje nekolicine država članica ušao i rječnik iz zaključaka EV o kriterijima i uvjetovanosti članstva u EU, uz istovremeno isticanje važnosti zadržavanja i produbljivanja razvoja EU, čime će se osigurati i kapaciteti EU za integraciju novih država članica.

S obzirom da pet država članica EU-a ne priznaje Kosovo (Cipar, Grčka, Slovačka, Španjolska i Rumunjska), na sastanku se nisu koristila službena imena država zapadnog Balkana te su iste umjesto toga protokolarno nazvane "partnerima".

Rasprava je vođena u okolnostima protivljenja Bugarske da pristane na otvaranje pregovora o pristupanju sa Sjevernom Makedonijom, a što izravno utječe i na dinamiku otvaranja pregovora s Albanijom, te dovodi ozbiljno u pitanje mogućnost da se Međuvladina konferencija o otvaranju pregovora o pristupanju s te dvije države sazove do kraja ove godine. Proces proširenja i pregovori s Crnom Gorom i Srbijom su već duže vrijeme usporeni, pa je sastanak u Brdu bio prilika da EU potvrdi svoju spremnost za nastavak procesa proširenja. Zbog toga je važno da je u završni dokument, nakon dugih pregovora između država članica Unije, uvrštena rečenica: "EU još jednom potvrđuje svoju predanost procesu proširenja i odlukama koje je donio u vezi s tim procesom na osnovi vjerodostojnih reformi partnera, pravnih i strogih uvjeta i načela vlastitih zasluga".

Izjava iz Brda tematski je podijeljena u nekoliko cjelina: COVID-19; Gospodarski i investicijski plan za zapadni Balkan; Politička i sigurnosna suradnja. U uvodnom dijelu osobito je naglašena važnost regionalne suradnje i jačanja dobrosusjedskih odnosa, pri čemu su istaknuti Prespanski sporazum između Grčke i Sjeverne Makedonije i Ugovor o dobrosusjedskim odnosima Bugarske i Sjeverne Makedonije. Glede dijaloga Srbije i Kosova, EU očekuje da obje strane ostvare konkretna napredak u potpunoj normalizaciji međusobnih odnosa.

Veliki naglasak je stavljen na potporu regiji u borbi protiv pandemije COVID-19 te na gospodarsku suradnju, posebice u područjima kao što su zelena agenda i klimatske promjene, energetika, promet i općenito povezivost, inovacije, obrazovanje, znanost i istraživanje, uz snažnu financijsku potporu Gospodarskog i investicijskog plana (EIP) i IPA III programa.

U području zajedničke vanjske i sigurnosne politike (ZVSP) izraženo je očekivanje da će države zapadnog Balkana ostvariti konkretan i održiv napredak u smjeru potpunog usuglašavanja s vanjskopolitičkim stajalištima EU-a i djelovati u skladu s tim. Naglašena je važnost suradnje na suzbijanju dezinformacija i drugih hibridnih prijetnji, kao i u izgradnji kolektivne kibernetičke sigurnosti.

Velika pozornost posvećena je i pitanjima sigurnosti, kao i pitanju migracija i jačanja suradnje EU i zapadnog Balkana u tom području. Rečeno je da, između ostalog, treba poboljšati sustav azila u žarišnim područjima migracija, suzbijati i razmontirati krijumčarske mreže, poboljšati upravljanje granicama, te sklapati sporazume o ponovnom prihvatu s ključnim zemljama podrijetla.

Potvrđeno je da će se sastanci na vrhu EU-a i zapadnog Balkana nastaviti redovito održavati, a idući takav sastanak očekuje se tijekom 2022. godine.

**Predsjednik Vlade Andrej Plenković** je u svojoj intervenciji posebice istaknuo važnost vjerodostojnosti EU u odnosu prema regiji, uključivo i kroz nastavak procesa proširenja, potvrdu jasne perspektive članstva i otvaranje pregovora s Albanijom i Sjevernom Makedonijom. Založio se za korištenje svih instrumenata EU za potporu gospodarskom oporavku regije, naročito uslijed posljedica pandemije COVID-19, istaknuvši potporu koju je državama regije pružila Hrvatska. Založio se za jačanje političkog dijaloga s regijom na najvišoj i svim ostalim razinama. U tom je kontekstu naglasio iznimnu važnost što bržeg rješavanja još uvijek neriješenih, otvorenih pitanja, uključujući ona iz prošlosti, posebice izdvojivši nekolicinu pitanja od osobitog interesa za Hrvatsku, kao što su preostali slučajevi nestalih osoba, pitanja zaštite manjina i jezika, potreba brzog pronalaženja rješenja za reformu izbornog zakonodavstva u BiH koja je od presudne važnosti za stabilnost, legitimnu predstavljenost konstitutivnih naroda i ravnopravnost Hrvata te općenito za europsku budućnost ove zemlje. Naglasio je i važnost stabilizacije u Crnoj Gori te deeskalacije stanja na granici između Kosova i Srbije, što je nužno za zadržavanje mira, uz poštovanje granica i nastavak suradnje s cijelom regijom.

# SASTANAK EUROPSKOG VIJEĆA – 21. i 22. LISTOPADA 2021.

**Uvodno**

Predsjednik EP Sassoli, uputio je članovima EV pisani govor, jer iz zdravstvenih razloga nije mogao osobno sudjelovati na sastanku, što je inače uobičajena praksa na početku sastanka. Predsjednik EP Sassoli je u govoru poručio da se Unija nalazi na kritičnoj točki, a da se situacija ne popravlja. U tom je smislu negativno komentirao presudu poljskog ustavnog suda od 7. listopada (o čemu je čelnicima uoči sastanka EV pisao poljski predsjednik VladeMateusz Morawiecki) kojom se dovodi u pitanje primat prava EU. Sassoli je ovo ocijenio kao radikalan izazov osnovnim načelima na kojima EU počiva. Naglasio je kako ne može biti riječi o nametanju propisa EU pojedinim državama članicama, jer te su propise sve države članice pisale zajednički, o njima raspravljale, dogovarale ih i usvojile. Poruka predsjednika EP jest da jedinstvo Unije izvire iz različitosti njezinih država članica i sve je podložno pregovorima osim naših demokratskih vrijednosti, slobode i vladavine prava. Te vrijednosti duboko su utkane u zajednički europski projekt i svi smo se, pristupajući EU, obvezali čuvati ih, poštovati i promicati.

**Cijene energenata**

Nakon nekoliko rasprava na visokoj razini tijekom rujna i listopada 2021. te objavu Komunikacije Komisije s paketom žurnih te srednjoročnih i dugoročnih mjera 13. listopada 2021., tema porasta cijena energenata raspravljena je i na sastanku Europskog vijeća.

Predsjednica EK von der Leyen iznijela je analizu aktualne situacije u ovom području, koja je razlog za zabrinutost u svim državama članicama s obzirom da su cijene energenata u porastu od početka 2021., a početkom listopada porasle su za 200% na godišnjoj razini. Nagli porast cijena rezultat je niza čimbenika: visoke potražnje na tržištu (potražnja za energijom bila je prošle godine, uslijed pandemije bolesti COVID-19, manja nego sada), klimatskih prilika (duga i hladna zima; dugo i vruće ljeto) i gospodarskog oporavka (nakon znatnog pada u 2020. uslijed pandemije), smanjenja zaliha u Europi, s porastom potražnje za energentima na azijskim tržištima koja su spremna plaćati visoku cijenu ukapljenog i zemnog plina, a što je povećalo cijene na globalnoj razini (pri čemu su cijene energenata u EU-u veće od onih u SAD-u).

Budući da su cijene prirodnog plina, koja je u porastu, ključna odrednica cijena električne energije, učinak povećanja cijene plina na cijenu električne energije je znatan.

EU uvozi 90% plina (najviše iz Rusije i Norveške), što u nastaloj situaciji čini Uniju ranjivom. Unatoč svemu, energetsko tržište EU dobro funkcionira, no potrebno je sagledati korake za budućnost kako bi se ubuduće izbjegle slične krize, smanjila ovisnost EU o trećim zemljama te diversificirali izvori energije, s naglaskom na obnovljive izvore energije i uz razmatranje prirodnog plina i nuklearne energije kao tranzicijskih izvora. Nuklearna energija sada ima veći udio u ukupnoj energetskoj slici EU nego što imaju fosilna goriva, no plin i dalje ima najveću ulogu.

Predsjednica EK se založila za usklađivanje energetskih politika država članica, uključujući mogućnost zajedničke nabave plina, što će ojačati položaj EU na globalnom energetskom tržištu i povećati stabilnost u nabavi energenata. Naglasila je važnost prekograničnih konektora i povećavanja kapaciteta spremnika za plin, koja je sada na EU razini nedostatna.

EK je 13. listopada objavila Komunikaciju opaketu mjera za djelovanje i potporu za suočavanje s rastom cijena energije. Hitne mjere za zaštitu potrošača i industrije odnose se, između ostalog, na potporu prihodima i izbjegavanje isključenja iz mreže, oporezivanje, državne potpore, pojačan nadzor tržišta te uključivanje međunarodnih partnera. EU Agencija za suradnju energetskih regulatora (ACER) sačinit će osnovnu procjenu situacije i predložiti (najkasnije do travnja 2022.) mjere za jačanje otpornosti EU na poremećaje cijena energije.

U raspravi su države članice upozorile na energetsku ranjivost EU u odnosu na Rusku Federaciju, odnosno visoku ovisnost o ruskom plinu, što ima ne samo gospodarske i financijske, nego i političke konotacije. EU uvozi čak 95% količina nafte i u tom kontekstu istaknuto je kako jačanje udjela nuklearne energije u ukupnoj energetskoj slici EU može smanjiti ovisnost Unije od stranih izvora. Rečeno je da pojedine države članice mogu ostati pri odluci da na svojem teritoriju ne grade nuklearne elektrane, no s obzirom da je riječ o jeftinoj i sigurnoj energiji, EU u cjelini bi se na nju trebala oslanjati ako želi ojačati svoju energetsku i stratešku neovisnost te provesti planiranu zelenu tranziciju. U tom smislu, ove su države članice upozorile na važnost uključivanja nuklearne energije u europski okvir taksonomije. Mnoge su se države članice složile s potrebom daljnjeg zajedničkog rada u rješavanju problema korištenjem niza mogućih mjera – od zajedničkih prostora za skladištenje energenata, izgradnje većeg broja interkonektora, smanjenja ovisnosti od opskrbe od strane trećih država, jačanja diversifikacije i važnost energetske suverenosti EU. Otvoreno je i pitanje utjecaja EU ETS-a na cijene energenata, pri čemu je istaknuta potreba transparentnosti te nadzora i kontrole mogućih manipulacija i spekulacija na tržištu. EK je pozvana ispitati ispravnost funkcioniranja tržišta ETS-a kroz analizu Europskog nadzornog tijela za vrijednosne papire i tržišta kapitala (ESMA).

Oslanjanje EU na plin i naftu još je preveliko, pa je potrebna snažna tranzicija prema obnovljivim izvorima energije. Cijene energije iz obnovljivih izvora su uglavnom stabilne i čak su se smanjivale posljednjih godina. Cijena energije iz solarnih kolektora bila je, primjerice, deset puta veća u 2011. nego što je to danas.

Proizvođači plina danas koriste situaciju u kojoj velik broj država članica nema dugoročne ugovore o isporuci te proizvođači mogu manipulirati cijenama. Samo petina električne energije u EU se proizvodi pomoću plina, sve više električne energije se proizvodi iz obnovljivih izvora, no konačni potrošač plaća istu cijenu bez obzira na izvor proizvodnje s obzirom na način formiranja cijene električne energije. Države članice isticale su tijekom rasprave kako bi trebalo sagledati moguća rješenja tog problema i suziti prostor isporučiteljima plina za manipuliranje cijenama. Zbog toga je potrebno istražiti i povećati načine i smjerove nabave.

**Predsjednik Vlade Andrej Plenković** je rekao da Hrvatska pristupa plinu kao gorivu za prijelazno razdoblje prema potpunom korištenju obnovljivih izvora energije, u koje ćemo još više investirati.

EV je u svojim zaključcima pozvao države članice i EK da pruže kratkoročnu potporu najugroženijim potrošačima i zaštite europske kompanije te da žurno razmotre srednjoročne i dugoročne mjere kojima bi se doprinijelo cijenama energije pristupačnima za kućanstva i poduzeća, povećala otpornost energetskog sustava EU-a i unutarnjeg energetskog tržišta, osigurala sigurnost opskrbe i pružila potpora prijelazu na klimatsku neutralnost. Pozvao je također EK da uz pomoć ESMA-a ispita funkcioniranje tržištâ plina i električne energije, kao i tržišta ETS-a EU-a, slijedom čega će EK ocijeniti zahtijevaju li određena trgovinska postupanja dodatno regulatorno djelovanje. EV je pozvao Europsku investicijsku banku da razmotri kako povećati investicije u obnovljive izvore energije, kako bi se smanjili budući rizici od poremećaja i ostvarile ambicije Europe u pogledu globalne povezivosti. Vijeće EU će nastaviti s radom na tom pitanju na izvanrednom sastanku ministara energetike 26. listopada 2021., a EV će nastaviti pratiti situaciju i ponovno je razmotriti na svom redovnom sastanku u prosincu.

**COVID-19**

Koordinirani napori u borbi protiv bolesti COVID-19 doveli su do značajnog napretka. Predsjednica EK izvijestila je da je više od 70% stanovništva EU u potpunosti **cijepljeno**, iako je procijepljenost različita u pojedinim državama članicama. Na globalnoj razini, usporedbe radi, u Africi cijepljeno je samo 5% odraslog stanovništva.

Sustav korištenja COVID **digitalnih potvrda** EU pokazao se vrlo uspješnim. Do sada je izdano 600 milijuna COVID potvrda; u taj sustav su uključene 43 države (27 država članica EU, 3 države EGP-a, Švicarska i 12 drugih država i teritorija).

U nekim državama članicama pandemija je u padu, dok druge još imaju veliki broj zaraženih. Europska agencija za lijekove (EMA) preporuča da svi stariji od 18 godina koji su već cijepljeni, nakon šest mjeseci od posljednje doze, uzmu još jednu, treću dozu cjepiva.

EV je u zaključcima istaknuo kako treba prevladati otpore prema cijepljenju i boriti se protiv širenja dezinformacija, osobito na društvenim mrežama. Slijedom dosadašnjih iskustava s pandemijom, EU mora osnažiti svoju horizontalnu pripravnost za krizne situacije. EV je pozvao na dovršetak pregovora o zakonskom okviru buduće Zdravstvene unije, te na osiguravanje odgovarajuće uključenosti država članica u upravljanje Tijelom EU-a za pripravnost i odgovor na zdravstvene krize (HERA). Unija će nastaviti svojim doprinosom globalnoj borbi protiv pandemije, uključujući kroz isporuku cjepiva državama kojima ono najviše nedostaje. EV podržava središnju ulogu Svjetske zdravstvene organizacije u globalnom pristupu području zdravlja, te rad na postizanju dogovora o međunarodnom ugovoru o pandemijama, za što će se zalagati i na sastanku skupine G-20 u Rimu, 30. i 31. listopada i na izvanrednoj sjednici Svjetske zdravstvene skupštine u studenome ove godine.

**Vladavina prava (Poljska)**

Iako ova točka nije formalno bila na dnevnom redu EV, rasprava je potaknuta presudom Ustavnog suda Poljske (od 7. listopada 2021.) kojom je taj sud utvrdio da su neke od temeljnih odredbi Ugovora o EU u suprotnosti s poljskim ustavom, te da europski propisi i presude Suda EU nemaju primat u područjima gdje ne postoji prenesena, izravna nadležnost Unije. Odluka Ustavnog suda Poljske je uslijedila kao odgovor na prethodnu odluku Suda Europske unije da Disciplinsko vijeće Vrhovnog suda Poljske djeluje nezakonito i zbog toga ga treba ukinuti.

Premijer Morawiecki uputio je 18. listopada 2021. pismo čelnicima svih država članica i predsjednicima EV, EP i EK u kojem je naglasio da Poljska, kroz obaveze preuzete Ugovorom o EU, priznaje primat europskog prava nad nacionalnim zakonima, ali taj primat nije neograničen jer u svakoj državi članici ustav je krovni pravni akt. Morawiecki je upozorio na, prema njegovom mišljenju, „postupno pretvaranje Unije u organizam kojim upravljaju institucije bez demokratske kontrole građana EU“. Poljsko je stajalište da primat prava EU ne doseže i ustavni sustav, pri čemu ustav ostaje iznad bilo kojeg drugog pravnog načela.

EP je 19. listopada 2021. na svojoj plenarnoj sjednici održao raspravu na ovu temu, tijekom koje je došlo do oštre razmjene mišljenja s poljskim premijerom. Većina zastupnika EP-a osudila je spornu odluku Ustavnog suda Poljske te istaknula da su sve države članice dobrovoljno prihvatile zajednička pravila činom pristupanja Uniji. EK je najavila tri opcije djelovanja: pokretanje postupka radi kršenja prava EU, aktiviranje Uredbe o općem režimu uvjetovanosti za zaštitu proračuna EU, te proširenje postupka po članku 7. Ugovora o EU.

U raspravi tijekom sastanka EV-a, čelnici su se složili da treba iznaći najbolje rješenje u interesu Unije. Pritom valja razlikovati pitanje primata europskih propisa u odnosu na nacionalni sustav država članica, od pitanja vladavine prava. EK je čuvar Ugovorâ i u obnašanju te uloge koristi se za to predviđenim mjerama i instrumentima. Važno je pokrenuti dijalog, pri čemu konačni cilj nije pritisak na Poljsku, nego sagledavanje ovog nadasve složenog pitanja iz svih kutova i uz uvažavanje interesa svih država članica. Predsjednik EV Michel je, sažimajući raspravu, istaknuo kako postoji suglasnost oko važnosti vladavine prava te nezavisnosti pravosuđa, posebno za povjerenje građana, pri čemu je naglasio važnost nastavka dijaloga, u ozračju međusobnog povjerenja i uvažavanja.

**Predsjednik Vlade Andrej Plenković** istaknuo je kako se radi o složenom i krajnje osjetljivom pravnom pitanju odnosa nacionalnih i europskog pravnog poretka. Hrvatska poštuje primat europskog prava i u postupku pristupanja u EU promijenila je zbog toga neke odredbe hrvatskog Ustava. Unija je u stalnoj evoluciji i kao dinamična integracija produbljuje i dimenziju pravne interakcije. Predsjednik Vlade je naglasio da Hrvatska poštuje odluke Suda EU, koji kroz svoje djelovanje i presude doprinosi izgradnji europske pravne doktrine. Sada je bitan dijalog koji neće dijeliti države članice i u kojem će, u ovoj fazi, čelnu ulogu imati EK kao „čuvar Ugovora“.

**Trgovina**

Tijekom radne večere održana je kraća rasprava o trgovini, kao najučinkovitijem strateškom instrumentu EU za širenje i jačanje globalnog utjecaja Unije i promicanje njezinih vrijednosti. Kroz trgovinsku politiku mogu se promicati i drugi ciljevi, poput zaštite ljudskih prava, borbe protiv klimatskih promjena ili socijalna politika.

EU ima trgovinski suficit s ostatkom svijeta, što doprinosi njezinom gospodarskom rastu i stvaranju novih radnih mjesta, ali taj se suficit smanjuje zbog globalne konkurencije, u prvom redu Kine.

Predsjednica EK istakla je važnost nastavka reforme Svjetske trgovinske organizacije (WTO), pri čemu EU treba imati vodeću ulogu. Naglasila je potrebu daljnje diversifikacije trgovine i produbljivanja trgovinskih bilateralnih odnosa s drugim državama. EU mora učinkovito koristiti instrumente poput pažljivog ispitivanja stranih investicija u njihovom pravnom i sigurnosnom aspektu, te kontroliranja državnih potpora.

Kroz raspravu je podcrtana važnost jačanja multilateralnog sustava trgovine, pri čemu EU ima snagu utjecati na poboljšavanje postojećih i stvaranje novih globalnih standarda. Bilateralni trgovinski ugovori nisu suprotni multilateralnom pristupu, već mogu biti njegova nadopuna i nadgradnja. Čelnici su istakli i važnost međunarodne uloge eura kao globalne monete. U promicanju trgovine kao važnog instrumenta za međunarodnu i globalnu ulogu EU, važnu ulogu imaju i nacionalni parlamenti i civilno društvo.

**Digitalizacija**

Europska digitalna transformacija jedan je od ključnih pokretača gospodarskog razvoja, stvaranja novih radnih mjesta i jačanja globalne konkurentnosti EU. Istaknuta je osobita važnost digitalnog za olakšavanje zelene tranzicije i jačanja otpornosti Unije, za što treba zadržati fokus na digitalnim vještinama i obrazovanju.

EV je u zaključcima pozvao na brzo razmatranje Prijedloga odluke o uspostavi programa politike do 2030. „Put u digitalno desetljeće”, kojeg je izradila EK. Ispitujući napredak u pogledu digitalne agende i ključnih zakonodavnih predmeta, EV je potaknuo postizanje dogovora o zakonodavnim aktima, pri čemu se posebno mogu izdvojiti uredba o roamingu, Prijedlog akta o digitalnim uslugama i Prijedlogu akta o digitalnim tržištima.

Čelnici su raspravili pitanje digitalnog i u kontekstu sigurnosti kibernetičkog prostora. Znatno povećanje zlonamjernih kibernetičkih aktivnosti ima za cilj podrivati demokratske vrijednosti i sigurnost temeljnih funkcija naših društava i EU u cjelini. EV je ponovno istaknuo predanost promicanju demokratskih vrijednosti na internetu i izvan njega, te otvorenog, slobodnog, stabilnog i sigurnog kibernetičkog prostora. Nastavit će se rad na Prijedlogu revidirane direktive o sigurnosti mrežnih i informacijskih sustava, direktivi o otpornosti ključnih subjekata i alatima za kibernetičku diplomaciju. Potreban je daljnji razvoj okvira EU za upravljanje krizama u području kibernetičke sigurnosti i učinkovitog odgovora na incidente i krize velikih razmjera u tom području na razini Unije. Istaknuta je i potreba za jačanjem djelovanja u borbi protiv kibernetičkog kriminaliteta, posebno napada ucjenjivačkim softverima, te jačanjem suradnje s partnerskim zemljama.

**Migracije**

Ova tema raspravljena je drugog dana sastanka s ciljem ocjene provedbe zaključaka EV iz lipnja 2021., a s fokusom na vanjsku dimenziju, uključujući financiranje. EK će u studenom izvijestiti o financijskim potporama područjima iz kojih se generiraju i kroz koje prolaze glavni migrantski pravci prema EU – sa zapadnog Balkana, Bliskog istoka, sjeverne Afrike, sub-saharske Afrike i Azije.

Predsjednica EK u ovom je kontekstu izdvojila i situaciju u Afganistanu, gdje vlada ozbiljna humanitarna kriza, a bankarski sustav je doživio slom. Stoga je fokus EU, koji ne priznaje režim talibana u Afganistanu, na pružanju pomoći afganistanskom narodu; bitno je da stanovništvo Afganistana ima i druge alternative osim odlaska iz zemlje.

U raspravi, prevladavajuća pažnje bila je na Bjelarus, odnosno na posljedice migracijskog pritiska iz te države na vanjske granice EU kroz Poljsku, Litvu i Latviju koji se ocjenjuje kao jasan oblik hibridnog napada. Pritisak na bjeloruskog predsjednika Lukašenka potrebno je nastaviti kako bi se zaustavilo daljnje korištenje migranata kao sredstva političkog pritiska na EU, što ujedno predstavlja grubo kršenje njihovih ljudskih prava.

Visoki predstavnik Borrell je upozorio da Bjelarus pokušava otvoriti nove migracijske pravce, kako bi se zaobilaznim putem nastavio pritisak na EU. Put preko Iraka je zatvoren, a Pakistan, Tadžikistan, Gruzija i Katar također su pristali obustaviti letove prema Minsku, no to nije dovoljno da bi se smanjio migrantski val iz Bjelarus.

Sjeverne/istočne države članice istaknule su kako je migrantska kriza na istočnim vanjskih granicama EU specifična, jer je u potpunosti organizirana i instrumentalizirana iz jedne države. Dodatno, Bjelarus potiče državljane Afganistana, Libije i Iraka da putem Minska ulaze u EU. Neke su iznijele primjere prisiljavanja ljudi u Bjelarus da prelaze EU granicu i sprečavanja silom svakog pokušaja njihovog povratka. Osim djelovanja na izvorištu migracija i dodatnog pritiska na Bjelarus, potrebno je ojačati kontrolu vanjskih granica Unije. Niz država članica naglasio je da se prostor Schengena štiti na vanjskim granicama EU i zbog toga treba povećati financiranje granične policije, ali i omogućiti šire financiranje odgovarajuće infrastrukture na svim vanjskih granicama. Bez čvrste kontrole vanjskih granica Unije i koncept Schengena dolazi u pitanje.

Cipar je izvijestio o najnovijem razvoju događaja s Turskom, koja, kršeći međunarodno pravo, zaoštrava situaciju. Početkom listopada dva turska vojna broda zaustavila su ciparski istraživački brod u vodama između Cipra i Grčke. Upozorio je da Turska jača vojnu nazočnost na Cipru, uz nove hibridne prijetnje, te je pozvao na solidarnost država članica u upućivanje Turskoj snažne poruke o neprihvatljivosti takve politike. „Zelena linija“ kojom je podijeljen Cipar ne može se smatrati vanjskom granicom Unije, ali bez obzira na drugačiji pravni status, trebala bi imati isti pristup financiranju iz EU sredstava kao da je vanjska granica, stajalište je Cipra.

Upozoreno je kako postojeći sustav azila nije dovoljno dobar i potrebno ga je poboljšati. Tijekom vrhunca pandemije, migracijski pritisak na EU se smanjio, no sada je opet u porastu i ima tendenciju daljnjeg rata. Slovenija je rekla kako je, zahvaljujući naporima Hrvatske na vanjskoj granici Unije, pritisak ilegalnih migranata na slovensku granicu smanjen za 40%.

EV je zaključio da za djelovanja povezana s migracijama valja optimalno iskoristiti najmanje 10% financijske omotnice Instrumenta za susjedstvo, razvoj i međunarodnu suradnju – Globalna Europa (NDICI), kao i financijska sredstva u okviru drugih relevantnih instrumenata. EV je posebno naglasio kako neće prihvatiti nikakav pokušaj trećih zemalja da iskoriste migrante u političke svrhe. Osudio je sve hibridne napade na granicama EU-a i na odgovarajući će način odgovoriti na njih.

**Predsjednik Vlade Andrej Plenković** je pozvao na napredak u traženju rješenja za sve današnje izazove migracija, pri čemu EU treba sveobuhvatnu i ciljanu politiku migracija i azila, relevantnu za sve migracijske pravce, te onu koja rješava korijenske uzroke migracija. Posebno je izdvojio tri poruke. Prva se odnosi na potrebu zaštite vanjske granice EU, pri čemu je istaknuo napore HR u toj zadaći. Informirao je o uspješno odrađenom zahtjevnom schengenskom evaluacijskom postupku, kao i ulasku u program izuzeća viza SAD-a, te istaknuo da bi željeli vidjeti donošenje političke odluke Vijeća o ulasku RH u Schengen za vrijeme FR predsjedanja Vijećem EU. Druga je poruka bila vezana za potrebu učinkovitijeg odgovora na nezakonite prelaske vanjske granice EU, borbu protiv krijumčarskih mreža, promociju zakonitih puteva migracija i bolju izgradnju institucionalnih kapaciteta trećih država za upravljanje migracijama. Pozdravio je akcijske planove za suradnju s prioritetnim zemljama podrijetla i tranzita, posebno one za BiH i Afganistan, te naglasio važnost povećanja financijske potpore za zaštitu vanjske granice EU i pomoć trećim državama, kao i veće jasnoće u primjeni svih raspoloživih financijskih instrumenata i programa EU. Treća se poruka odnosila na važnost izgradnje alata na razini EU u upravljanju migracijama, pri čemu je izdvojio Pakt o migracijama i azilu, koji treba odgovoriti svim izazovima upravljanja migracija. Naglasio je da HR nije podizala žilet žice, već je ulagala u jačanje tehničkih kapaciteta za nadzor granice, te da u tom procesu poštuje sva temeljna i ljudska prava izbjeglica i migranata, kao i da je uspostavila nezavisni mehanizam nadzora u tom smislu. Usprotivio se instrumentalizaciji migracija u političke svrhe i pozvao na osiguranje ravnoteže između odgovornosti i solidarnosti ističući u tome posebnu ulogu EV.

**Vanjski odnosi**

U dijelu o vanjskim odnosima raspravljene su sljedeće teme: priprema šestog sastanka na vrhu Istočnog partnerstva koji će se održati 15. prosinca 2021., priprema sastanka na vrhu ASEM-a 25. i 26. studenoga 2021., te pripreme za 26. zasjedanje Konferencije stranaka okvirne konvencije UN-a o klimatskim promjenama (COP 26) koja će se održati u Glasgowu od 31. listopada do 12. studenog. EV je primio na znanje i pripreme za sastanak konferencije COP15 o biološkoj raznolikosti u Kunmingu, Kina. Također, pozdravio je strategiju EU za suzbijanje antisemitizma i njegovanje židovskog načina života, koju je EK donijela 5. listopada 2021.

# SASTANAK EUROPSKOG VIJEĆA – 16. PROSINCA 2021.

**Uvodno**

Predsjednik EP Sassoli govorio je o izazovima pred EU u razdoblju do kraja mandata ovog saziva njezinih institucija. Založio se za nastavak izgradnje europskog projekta vrijednog za sve europske građane pri čemu je ključnim ocijenio tri pravca djelovanja: (i) inovativna Europa; (ii) Europa koja štiti i (iii) Europa koja osvjetljava.

Pod prvim blokom pojasnio je značaj inovacija za gospodarstvo, te važnost pronalaženja inovativnih puteva oživljavanja Europe kao projekta s kojim se mogu identificirati europski građani. Kod drugog bloka je govorio o važnosti sigurnosti građana, u čemu vidi i važnost cijepljenja i zdravstva, ali i sposobnost odgovora EU-a na sve vrste kriza. To povezuje i s važnosti jačanja njezine zajedničke sigurnosne i obrambene politike. Treći blok je vezan za jačanje otpornosti kroz jačanje demokratskog modela EU-a, što je važno za njezine građane ali i inspiracija drugim državama u svijetu.

Slovensko predsjedništvo informiralo je o rezultatima svog rada proteklih šest mjeseci, kroz završetak 20 trijaloga i ostvarenim postignućima na nizu područja kao što je ono digitalno, klima i energetika. Posebno je izdvojilo usvajanje zaključaka Vijeća na polju otpornosti i strateške autonomije, a što je bilo jedno od prioriteta njihova predsjedanja.

**COVID 19**

Rasprava je održana u jeku širenja *omicron* varijante, o čemu je posebno govorila predsjednica EK von der Leyen. Rekla je da je *omicron* zarazniji, te da su predviđanja da bi u siječnju ta varijanta mogla biti dominirajuća u Europi. Kazala je da zadnji podaci pokazuju da treća doza ipak pruža određenu zaštitu od ove varijante, posebno od težih oblika bolesti, zbog čega je potrebno potaknuti ljudi na dodatno cijepljenje. U raspravi je posebno je bilo riječi o pristupu *Covid* potvrdama i duljini njihova trajanja, pri čemu su se svi složili da bi to trebalo biti usklađeno na razini Unije. Dogovor ide prema tome da to bude 9 mjeseci, a uskoro će uslijediti delegirani akt.

Države članice razmijenile su iskustva o procesu cijepljenja. Prosječnost procijepljenosti na razini EU-a je između 60 i 70%, što se ne ocjenjuje dovoljnim. Razina procijepljenosti na razini svjetske populacije je 44%, ali na afričkom kontinentu samo 9%, zbog čega EK priprema poseban paket pomoći za taj kontinent. Oko proizvodnje cjepiva, pojašnjeno je da je EU u boljoj poziciji nego ranije, te da je u mogućnosti proizvesti 300 milijuna doza mjesečno. EU je izvela cjepivo u 150 država, a donirala do sada 377 milijuna doza, što je više nego u slučaju SAD, Kine ili Rusije, te je svjetski predvodnik u tom pogledu.

Pristup temeljen na osobama dobio je punu podršku. Svi su istaknuli važnost pravilnog komuniciranja, utemeljenog na znanstvenim činjenicama i promicanja cijepljenja. Mnogi su govorili o primjerima procijepljenosti u svojim državama, ističući vezu dezinformiranja oko cijepljenja s razinom obrazovanja, dohotkom i porijeklom necijepljenih osoba. Kao glavni prioritet u sljedećem razdoblju istaknuto je podizanje razine procijepljenosti stanovništava na cijelom području EU-a.

Čelnici su razmijenili mišljenje i o pristupu testiranju, pri čemu je većina bila protiv toga da se provodi za putovanja unutar EU-a, što je ocjenjeno da bi moglo imati negativan učinak na sam proces cijepljenja. Što se tiče trećih država, posebno onih s lošom epidemiološkom situacijom, testiranje je dobilo znatno veću podršku. Većina je prisutnih govorila o važnosti povećanog testiranja kao važnog elementa u borbi protiv pandemije. Neke su države članice informirale o uvođenju obveznog cijepljenja za određene kategorije građana. Cijepljenje i testiranje identificirani su kao najvažniji elementi borbe protiv pandemije. Bilo je riječi i o cijepljenju djece, te su države članice razmijenile iskustva u tom pogledu.

Zaključeno je da je potrebno izbjegavati unilateralne mjere te graditi koordinirani pristup između država članica, što je ocjenjeno kao najbolji put naprijed.

**Predsjednik Vlade Andrej Plenković** je izvijestio o situaciji u Hrvatskoj, u pogledu cijepljenih osoba, dinamike 4. vala te funkcionalnosti zdravstvenog sustava. Kao i druge zemlje, i Hrvatska je suočena s brojnim dezinformacijama u internetsko/društveno-mrežnom prostoru o cjepivima. Zaključio je da je potrebna jasna komunikacija o svim relevantnim pitanjima vezanim za bolest COVID-19.

**Cijena energenata**

Rasprava na ovu temu uslijedila je nakon što je u listopadu EV zaključio da će nastaviti pratiti situaciju i ponovno je razmotriti na sastanku u prosincu. U raspravi je ocijenjeno da trend rasta cijena energenata i njihov učinak na tržište i dalje nosi niz izazova za gospodarstva i građane država članica. EK je u listopadu objavila *Komunikaciju o porastu cijena energenata*, a u prosincu *Paket za vodik i dekarbonizirani plin*. Ovi prijedlozi imaju za cilj modernizirati pravila tržišta plina, odnosno olakšati ulazak plinova iz obnovljivih izvora i niskougljičnih plinova u energetski sustav te omogućiti smanjenje upotrebe fosilnog prirodnog plina. Paket potiče države članice da se ciljevi provode uzimajući u obzir dekarbonizaciju, što bi pridonijelo postizanju klimatskih ciljeva EU-a do 2030. te klimatskoj neutralnosti najkasnije do 2050.

Predsjednica EK von der Leyen se referirala na navedeni paket ističući da će on pomoći EU da bude fleksibilnija i otpornija u sučeljavanju s budućim krizama. Osvrnula se na korake koje su poduzele države članice u zaštiti posebno osjetljivog stanovništva od porasta cijene, te na privremena izvješća Agencije za suradnju energetskih regulatora (ACER - *European Union Agency for the Cooperation of Energy Regulators*) i Europskog nadzornog tijela za vrijednosne papire i tržište kapitala (ESMA - *European Securities and Markets Authority*), koji su utvrdili da nije bilo manipulacija na tržištu. Konačna izvješća očekuju se u travnju. U raspravi su mnoge države članice isticale da su uz porast cijena plina porasle i cijene emisija stakleničkih plinova (ETS - *Emissions Trading System*), što su neki ocijenili neprihvatljivim, a neki nisu isključivali postojanje spekulacija.

U raspravi je isticana geopolitička važnost ovog pitanja, posebno u odnosima s trećim državama i važnost strateške autonomije EU-a, a ne ovisnosti o nabavci energenata od Rusije, Kine ili zemalja Golfskog zaljeva. U kontekstu diverzifikacije dobavnih pravaca naglašena je uloga država Istočnog partnerstva. Svi su isticali da EU treba stabilnost i predvidivost, te dobru povezivost kroz bolju mrežu interkonektora. Dodatno, mnogi su naglasili da je potrebno graditi kapacitete za skladištenje i tako osiguravati potrebne količine energenata na tržištu Unije. Kao moguće rješenje identificirano je okretanje obnovljivim izvorima, te smanjenje ovisnosti o fosilnim gorivima.

Poseban dio rasprave odnosio se na ulogu nuklearne energije u tranziciji, te su se iskristalizirala različita stajalište država članica o taksonomiji. Jedna skupina država članica je isticala važnost nuklearne energije u procesu tranzicije, ali i dulje, dok je druga suprotnog mišljenja o uporabi i ulozi nuklearne energije u tom procesu. Različita su bila i stajališta država članica o reformi energetskog tržišta. Jedna skupina država je bila stajališta da je energetsko tržište funkcionalno, te da se rast cijena najbolje može osloviti privremenim i ciljanim nacionalnim mjerama. Druge su bile stajališta da je potrebna reforma tržišta kroz promjene cjenovnih mehanizama i jaču zaštitu potrošača. Ovakva su stajališta dovela do toga da u konačnici nije dogovoren tekst zaključaka u tom dijelu.

**Upravljanje krizama i otpornost**

O ovoj temi nije bilo rasprave, zaključcima je EV potvrdio da je jedan od najvažnijih međusektorskih političkih prioriteta rad na unapređivanju zajedničke sposobnosti za odgovor na krize, te pozvao na jačanje pripravnosti EU-a, izgradnju otpornosti, posebice na područjima u kojima su identificirane određene slabosti na razini Unije.

Temeljem zaključaka koji su pozvali na jačanje odgovora EU-a na krizu i spremnost u okviru pristupa koji uključuje sve opasnosti („*all hazards approach“*), kao i izgradnju i praćenje otpornosti te definiranje područja u kojima je EU zbog svojih slabosti dodatno izložena, Vijeće za opće poslove, koje je planirano za 22. veljače 2022., održat će raspravu o jačanju pripravnosti, sposobnosti odgovora i otpornosti na buduće krize. Vijeće za opće poslove bi trebalo do lipnja 2022. utvrditi može li se poboljšati ili ojačati mehanizam za integrirani politički odgovor na krizu (IPCR), posebno u području predviđanja i pripravnosti. EK bi u 2022. trebala pripremiti godišnje izvješće o stanju pripravnosti.

**Vanjski aspekti migracija**

Čelnici su, slijedom svojih rasprava o vanjskoj dimenziji migracija u lipnju i listopadu ove godine, ocijenili provedbu zaključaka s tih sastanaka. Tijekom rasprave 16. prosinca osvrnuli su se najviše na situaciju vezano za instrumentalizaciju migranata na različitim rutama te na jačanje politike vraćanja u treće zemlje. U zaključcima je tako istaknuta važnost ujednačenije EU politike vraćanja, rad na novim sporazumima o vraćanju, kao i upotreba svih poluga utjecaja EU-a, uključujući razvoj, trgovinu i vize.

U raspravi se otvorilo pitanje uloge Turske, posebno od strane njoj susjednih država članica, te je istaknuta potreba turskog poštivanja obveza temeljem dogovora iz 2016. i relevantne Izjave. Neki su govorili o potrebi borbe protiv krijumčara, te važnosti daljnjeg rada na akcijskim planovima za zemlje podrijetla i tranzita, odnosno prioritetne treće države.

U zaključcima je EV podsjetio na svoj sveobuhvatni pristup i važnost svih migracijskih ruta. Ukazao je na potrebu operacionalizacije i provedbe akcijskih planova, te pozvao EK na mobilizaciju odgovarajućih financijska sredstava. Oko učinkovite politike vraćanja, ukazao je na korištenje niza instrumenata i alata koje EU ima na raspolaganju, a što uključuje između ostalog razvoj, trgovinu i vize. Osuđeni su pokušaji trećih država da instrumentaliziraju migrante u političke svrhe, te naglašeno da je potrebno razviti mehanizme za odgovor Unije na takva postupanja. Pozvao je na daljnji rad oko prijedloga mjerama u vezi s nezakonitim ulaskom na područje EU usmjerenim protiv prijevoznika koji sudjeluju ili olakšavaju trgovanje ljudima ili krijumčarenje migranata. Pozvao je Vijeće i EK da razmotre načine za jačanje potpore državama članicama koje se suočavaju s izazovima na vanjskim granicama EU-a.

Vezano uz zaštitu vanjske granice, ponovno se u raspravi otvorilo pitanje financiranja fizičkih prepreka na vanjskoj granici, što jedan dio DČ smatra učinkovitim, dok drugi navode kako isto ne treba financirati iz EU proračuna. EK je napomenula kako ne može dopustiti financiranje izgradnje fizičkih prepreka, no otvorena je za raspravu o svim drugim mogućnostima podrške DČ na vanjskoj granici kako bi se spriječili nezakoniti ulasci.

Govoreći o nužnosti zaštite vanjskih granica, **predsjednik Vlade Andrej Plenković** je zahvalio svim državama članicama na potpori u odobravanju zaključaka Vijeća ministara unutarnjih poslova u prosincu o ispunjavanju nužnih uvjeta za pristupanje Hrvatske schengenskom području. Izrazio je očekivanje da se proces donošenja konačne odluke Vijeća o potpunoj primjeni schengenske pravne stečevine u Hrvatskoj dovrši sredinom 2022. godine.

**Sigurnost i obrana**

Nastavno na rasprave o Strateškom kompasu na razini ministara vanjskih poslova i obrane u studenom, održana je kraća rasprava o sigurnosti i obrani, u kojoj su države članice istaknule važnost pripreme Strateškog kompasa i dale smjernice za daljnju pripremu ovog dokumenta. U tom kontekstu je naglašen značaj suradnje EU-a s NATO-om. U zaključcima je EV potvrdio predanost globalnom međunarodnom poretku utemeljenom na pravilima, te jačanju suradnje s partnerima iz cijeloga svijeta radi zajedničkog odgovora na prijetnje i izazove. Naglasio je da će EU preuzeti veću odgovornost za vlastitu sigurnost, pa tako i u području obrane, te povećati svoju sposobnost samostalnog djelovanja.

EV je potvrdio da EU ostaje predan bliskoj suradnji s NATO-om, te da su transatlantski odnosi ključni za cjelokupnu europsku sigurnost. Snažniji i sposobniji EU u području sigurnosti i obrane pozitivno će doprinijeti globalnoj i transatlantskoj sigurnosti te je komplementaran NATO-u, koji je i dalje okosnica zajedničke obrane. U konačnici, EV je pozvao na nastavak rada na ambicioznom i ostvarivom Strateškom kompasu. Ovom pitanju će se EV vratiti na sastanku u ožujku 2022., kada treba potvrditi Strateški kompas, na kojemu se do tada nastavlja raditi.

**Vanjski odnosi**

Oko **Bjelarus** zaključeno je da se radi o hibridnom djelovanju, da sankcije djeluju, te da je potrebno zadržati jedinstvo Unije u daljnjim koracima. I ovdje je bilo riječi o migracijskim pritiscima na EU te istaknuta potreba djelovanja prema državama porijekla i tranzita. Pozitivno je ocjenjeno dosadašnje jedinstveno djelovanje EU-a u ovom slučaju. Oštro je osuđena instrumentalizacija migranata koju provodi bjeloruski režim, a što je rezultiralo i humanitarnom krizom. Potvrđeno je da će EU nastaviti odlučno odgovarati na hibridni napad Bjelarusa, u skladu s pravom EU-a i međunarodnim obvezama.

EV u zaključcima posebno naglašava važnost učinkovite zaštite vanjske granice EU-a, borbe protiv krijumčarenja i trgovanja ljudima, promptne provedbe restriktivnih mjera, nastavno na usvajanje petog sankcijskog paketa, i spremnosti za usvajanje daljnjih mjera ako to bude potrebno, te u konačnici osiguranja neometanog pristupa u Bjelarus za međunarodne organizacije i jačanje humanitarne potpore. EV je ponovno pozvao na bezuvjetno oslobađanje, bez odgode, svih političkih zatvorenika te na okončanje represije nad civilnim društvom i neovisnim medijima. Istaknuo je demokratsko pravo bjeloruskog naroda da izabere svojeg predsjednika u okviru novih, slobodnih i poštenih izbora.

Tijekom rasprave, **predsjednik Vlade Andrej Plenković** osudio je organizirani pritisak nazakonitih migracija prema Poljskoj, Litvi i Latviji iz Bjelarusa te je podržao aktivnosti na smirivanju tenzija.

Rasprava o **Ukrajini** počela je i završila s visokim stupnjem konsenzusa. Čelnici su se referirali na vojne pokrete u blizini ukrajinske granice. Ovakav razvoj situacije na ukrajinskoj granici nije samo prijetnja UA teritorijalnom integritetu, nego i miru, stabilnosti i sigurnosti Europe. Naglašeno je da Rusija hitno treba smiriti napetosti nastale zbog njezine povećane vojne prisutnosti duž granice s Ukrajinom te agresivne retorike. Svi su čelnici pružili potporu suverenitetu i teritorijalnoj cjelovitosti Ukrajine. Poručeno je da će svaka daljnja vojna agresija prema Ukrajini imati velike posljedice i visoku cijenu, što uključuje mjere ograničavanja. U tom je smislu bilo govora o proširenju postojećih mjera u okviru sankcijskog režima iz 2014. godine. Potaknuti su diplomatski napori i pružena podrška normandijskom formatu u postizanju potpune provedbe sporazumâ iz Minska. Tijekom rasprave, **predsjednik Vlade Andrej Plenković** izvijestio je o svom posjetu Ukrajini (Kijev, Lavov) te o razgovorima s predsjednikom Zelenskim i premijerom Šmihalom. Govorio je o ozbiljnosti situacije i prijetnjama eskalacije sukoba. Založio se za jedinstvenu podršku UA od strane EU-a.

EV je u zaključcima o **Južnom susjedstvu** potvrdio odlučnost u obnovi i jačanju partnerstva EU-a s Južnim susjedstvom kako bi se ojačanom suradnjom prevladali zajednički izazovi i iskoristile zajedničke mogućnosti. Pozvao je Vijeće i EK da ubrzaju rad na novoj *agendi* za Sredozemlje. Slijedom zaključaka, predviđeno je predstavljanje izvješća o napretku u kontekstu ovog partnerstva na jednom od sastanaka Vijeća za vanjske poslove u 2022. godini.

S obzirom na **6.** **sastanak na vrhu Europske unije i Afričke unije**koji će se održati 17. i 18. veljače 2022., EV je razgovarao o pripremama o mogućim temama i rezultatima. Cilj je uspostaviti ambiciozan savez s Afrikom, koji je usmjeren na budućnost i koji omogućuje stabilnosti tog kontinenta, i to na temelju paketa pomoći i ulaganja od strane EU-a. Afrika je jedan od ključnih prioriteta u vanjskoj, razvojnoj, sigurnosnoj i migracijskoj politici EU-a. Stoga nadolazeći summit EU-AU predstavlja odličnu priliku za procjenu situacije i odnosa, te za identificiranje načina za podizanje suradnje na višu razinu na ključnim područjima.

Vezano uz situaciju u **Etiopiji**, DČ su se usuglasile kako je potrebno nastaviti pomno pratiti situaciju te nastaviti podržavati posredničke napore visokog predstavnika Afričke unije Obasanja. Zaključci EV-a pozivaju na bezuvjetni prekid vatre i sve strane u sukobu na uključiv i transparentni nacionalni dijalog. Osiguravanje zaštite civila i nesmetano pružanje humanitarne pomoći ostaju ključnim prioritetima.

**Bosna i Hercegovina**

U okviru rasprave o vanjskim odnosima **predsjednik Vlade Andrej Plenković** je detaljno izvijestio o svom posjetu BiH (Sarajevo, Mostar) te sastancima s političkim čelnicima, vjerskim liderima i institucijama BiH.

Naglasio je da se BiH nalazi u teškom i osjetljivom političkom trenutku s polariziranom retorikom i međusobnim nepovjerenjem. Ponovio je da je u interesu EU-a da BiH bude stabilna, a to se može postići samo koordiniranom i zajednički usuglašenom politikom na razini EU-a, koju tek nakon toga predstavnici EU-a (EEAS, EK), zajedno s predstavnicima SAD-a, mogu komunicirati prema akterima u BiH kao zajedničku poruku, usmjerenu na izgradnju međusobnog povjerenja, postizanje stabilnosti i provedbu potrebnih reformi s ciljem bržeg puta prema EU-u, pri čemu je sada od najvećeg značaja posvećivanje kvalitetnoj izbornoj reformi koja mora osigurati ravnopravnost sva tri konstitutivna naroda i ostalih.

**Predsjednik Vlade Andrej Plenković** je rekao da je u Sarajevu i Mostaru poslao poruke potpore BiH, njezinom teritorijalnom integritetu i suverenitetu, ali i nužnosti poštovanja jednakosti prava Hrvata kao konstitutivnog naroda, kao temeljnom postulatu Daytonskog/Pariškog mirovnog sporazuma (koji je potpisan prije 26 godina). Pojasnio je kako je HR potpisnica Daytonskog/Pariškog mirovnog sporazuma, stoga ima pravnu obvezu osiguravanja njegove provedbe, uz ustavnu obvezu brige o Hrvatima. Naglasio je kako temeljnu strukturu i krovna načela BiH kao države ne smijemo dovoditi u pitanje, trebamo ih poštovati te istovremeno poticati kvalitetna i zajednički usuglašena rješenja za izbornu reformu koja je ključna za napredak zemlje, uključujući i prema EU-u.

Hrvatska želi pomoći BiH u provedbi svih ključnih reformi na putu prema EU-u. U procesu izborne reforme, pojasnio je pVRH, potrebno je shvatiti važnost očuvanja konstitutivnosti naroda kao jamca za stabilnost, funkcionalnost i legitimnu političku zastupljenost, uz provedbu svih relevantnih presuda Ustavnog suda BiH. Naglasio je pritom da se mora prestati s izbornim inženjeringom koji je do sada u pravilu išao na štetu Hrvata kao konstitutivnog naroda.

Imajući u vidu sve navedeno, predsjednik Vlade je predložio da se situaciju u BiH opsežnije razmotri na sljedećem sastanku EV-a, uz jači i koordinirani angažman svih čelnika i institucija EU-a u međuvremenu.

**Sastanak na vrhu država europodručja u uključivom sastavu**

Održan je i redoviti sastanak na vrhu država članica europodručja u uključivom sastavu, na kojemu je naglasak bio na raspravi o ekonomskoj situaciji u EU te prioritetima vezanima uz produbljivanje Ekonomske i monetarne unije.

Za pripremu sastanka čelnika, predsjedavajući Europskupine, irski ministar financija Donohoe, uputio je kratko pisano izvješće predsjedavajućem EV-a Michelu u kojem je istaknuo 4 prioriteta ekonomske politike za EU/europodručje na kojima se nastavljaju aktivnosti u nadolazećem razdoblju. Navedeni prioriteti odnose se na: okvir za gospodarsko upravljanje EU-a, dovršetak bankovne unije i produbljivanje unije tržišta kapitala, digitalni euro te jačanje međunarodne uloga eura.

Sastanak je započeo s uobičajenim pregledom ekonomske situacije u EU, gdje su predsjednica ESB Lagarde i predsjedavajući Euroskupine Donohoe pružili pregled ekonomskih pokazatelja koji govore u prilog snažnom oporavku gospodarstva EU-a u ovoj godini, uz nastavak ekonomskog rasta u 2022. i 2023. (prema makroekonomski prognozama ESB-a, očekuje se ekonomski rast od 4,2% u 2022. i 4,9% u 2023.). Pritom je posebno istaknuta važnost pravovremene i učinkovite implementacije mjera ekonomske politike kojima su se umanjile posljedice krize uzrokovane pandemijom na nacionalnoj razini i na razini EU-a, a kojima je spriječeno urušavanje gospodarstva EU-a. Rasprava o ekonomskoj situaciji uključila je i razmjenu mišljenja vezano uz uzroke i kretanje inflacije u EU, ali i na globalnoj razini u narednom razdoblju. ESB očekuje u EU rast inflacije od 2,6 % u ovoj godini, te 2,3% u sljedećoj godini. Također, u raspravi o ekonomskim kretanjima u narednom razdoblju, čelnici i predstavnici EU institucija su ukazali na neizvjesnost oko daljnjeg razvoja pandemije, i rizike koje donosi nova varijanta omikron za gospodarska kretanja u državama članicama.

Postignut je visoki konsenzus čelnika oko nastavka rada na prioritetima koji se odnose na daljnje produbljivanje Ekonomske i monetarne unije, a koje uključuje i pitanje preispitivanja postojećeg okvira gospodarskog upravljanja EU-a, uz rad na aktivnostima oko uvođenja digitalnog eura i jačanja međunarodne uloge eura.

**Predsjednik Vlade Andrej Plenković** zahvalio je na kontinuiranoj podršci koju institucije EU-a i države članice pružaju Hrvatskoj u procesu ulaska u Ekonomsku i monetarnu uniju i uvođenju eura. Pritom je kazao da je Hrvatska fokusirana na ispunjavanje obveza/kriterija koji proizlaze iz dvaju podjednako važnih procesa: 1. ispunjavanje maastriških kriterija te preuzetih obveza iz Akcijskog plana nakon ulaska u tečajni mehanizam (ERM) II, kao i 2. aktivnosti vezanih uz pripremu gospodarstva i građana na zamjenu kune eurom od 1. siječnja 2023.

**Sastanak na vrhu Istočnog partnerstva – 15. prosinca 2021.**

Na poziv predsjednika EV Michela, čelnici Europske unije sastali su se s čelnicima Armenije, Azerbajdžana, Gruzije, Moldove i Ukrajine, kao državama dijelom Istočnog partnerstva. Stolica Bjelarus je bila prazna, kao znak jedinstvene podrške Unije bjelaruskim građanima.

Istočno partnerstvo ocjenjeno je kao dobar okvir za suradnju navedenih država s EU i njezinim državama članicama. Ocjenjeno je da daje prilike i odgovarajuće instrumente za produbljivanje međusobnih odnosa, a što treba biti u skladu sa željama partnera. Više puta je istaknuto da svaka država treba moći sama birati svoje geopolitičke aspiracije. Poznato je da tri partnerske države (Ukrajina, Moldova, Gruzija) s Unijom žele tješnju suradnju i traže europsku perspektivu, pa i mogućem članstvu „jednog dana“. Sa strane EU-a jednoglasno je potvrđena institucionalna i financijska podrška ovom okviru, dok su zemlje partneri isticali svoju predanost nastavku reformi.

Identificirano je više izazova s kojima se suočava regija Istočnog partnerstva – od onih gospodarske prirode, do sigurnosnih i zdravstvenih izazova. Rečeno je da postoji puno napetosti i nesigurnosti u regiji, u kojoj već godinama postoje zamrznuti konflikti. Posebno je izdvojeno pitanje instrumentalizacije migranata, što je ocjenjeno neprihvatljivom praksom. EU je ovoj regiji namijenila gospodarski i investicijski plan vrijedan 2,3 milijarde eura, te je istaknuta važnost da države same predlože prioritetne i zrele projekte za financiranje. EU je ovim državama osigurala i značajan paket pomoći u borbi protiv pandemije, te stavila na raspolaganje cjepiva i ostalu pomoć.

Ponovljene su poruke država članica suverenitetu i teritorijalnom integritetu svih država, uključivo istočnih partnera. Pružene su poruke podrške Ukrajini i obećano da EU u slučaju agresije neće stajati po strani, već je spremna biti čvrsti partner i poduzeti odgovarajuće mjere. Više je puta istaknuto da je nasilje neprihvatljivo kao taktika u promicanju političkih ciljeva. Spomenuto je i pitanje sankcija, pri čemu su se neki partneri založili za njihovo uvođenje u ranoj fazi/prije eskalacije, a kako bi se iskoristio njihov puni potencijal. S EU strane neki su isticali važnost dijaloga kao puta za postizanje rješenja i dogovora.

Neke su države članice isticale važnost načela „više za više“, provedbe reformi, s naglaskom na borbu protiv korupcije i jačanju pravosudnih sustava partnerskih država, što smatraju da leži u srži partnerstva. Isticane su i zajedničke vrijednosti, demokratski procesi i dobra vladavina kao važni elementi partnerstva. Posebno vrijednima istaknuti su kontakti među ljudima, te povezivanje mladih. Neke su države članice isticale da rasprava o budućnosti odnosa EU i istočnih partnera treba obuhvatiti i razgovor o oporavku, otpornosti, te digitalnoj i zelenoj transformaciji. Istaknuta je i spremnost EU strane za otvaranje nekih europskih politika prema partnerima, ovisno o provedenim reformama.

Mnogi su isticali važnost borbe protiv dezinformacija i odgovora na kibernetičke napade, te jačanja otpornosti u tom pogledu. Posebno je izdvojeno pitanje energetike i važnost suradnje s partnerima u nabavi energenata.

Svi su partneri istaknuli privrženost nastavku suradnje s EU-om u okviru Istočnog partnerstva, te svoju predanost nastavku suradnje s Unijom, kao i važnost koju vide u njezinu financijskom paketu. I Armenija i Azerbajdžan su pozitivno govorili o sastanku na kojemu ih je prethodnog dana okupio predsjednik EV Michel, te kazali da vide priliku za približavanje pozicija oko sukoba u Nagorno Karabahu. Posebno su istaknuli važnost ponovne uspostave željezničkih veza, kako za promet između dvije države tako i za cijelu regiju. Pozitivno je primljeno što je na istom sastanku Armenija ustupila karte minskih područja Azerbajdžanu. Obje su države istaknule da je takav ishod imao pozitivan učinak na izostanak konfrontacijske retorike među njima na ovom sastanku, a što je ranije bio slučaj. Ukrajina je ponovila odlučnost za obranom zemlje, ističući složenost odnosa s Ruskom Federacijom te ponovila svoje europske aspiracije. Moldova je istaknula spremnost na daljnju integraciju i ponovila ambicije koje ima prema članstvu u Unije „jednog dana“. Isto je ponovila i Gruzija, stavljajući naglasak na važnost europskih aspiracija i europskog izbora, te načela diferencijacije.

Istočno partnerstvo je istaknuto kao vrijedan okvir suradnje koji približava EU i partnere u promicanju stabilnosti, prosperiteta i suradnje. Istaknuto je njegovo „zajedničko vlasništvo“ kao temelj međusobnih odnosa.

**Predsjednik Vlade Andrej Plenković** je podsjetio na summit održan u lipnju 2020. godine u formatu video konferencije za vrijeme hrvatskog predsjedanja Vijećem EU-a. U uvjetima pandemije tada smo željeli pokazati signale podrške i solidarnosti prema istočnim partnerima, posebno onima koje imaju veće ambicije približavanja EU-u. Od tada se dosta toga promijenilo, međutim ostaju poruke podrške partnerima, pomoći u borbi protiv pandemije i zajedništva, uz značajan financijski paket i gospodarsku potporu, što su sve važni signali s naše/EU strane. Jačanje otpornosti, oporavak i reforme utkane su u okvir Istočnog partnerstva i poticaj za europsku orijentaciju partnera. Informirao je o posjetu Ukrajini, gdje je potpisao Deklaraciju o europskoj perspektivi Ukrajine i prenio dvije poruke: (i) Hrvatska, kao zadnja članica koja je ušla u EU, ima institucionalno iskustvo iz procesa približavanja EU i pristupnih pregovora koje je spremna podijeliti s partnerima, (ii) Hrvatska je ujedno i jedina država članica koja ima iskustvo mirne reintegracije, koje je također spremna staviti na raspolaganje. Kazao je da EU nudi partnerima europski izbor, te solidarnost.